               8.2.2022

               EL

               Επίσημη Εφημερίδα της Ευρωπαϊκής Ένωσης

               C 67/150

      P9_TA(2021)0278
      75η και 76η σύνοδος της Γενικής Συνέλευσης των Ηνωμένων Εθνών
      Σύσταση του Ευρωπαϊκού Κοινοβουλίου προς το Συμβούλιο της 9ης Ιουνίου 2021 όσον αφορά την 75η και 76η σύνοδο της Γενικής Συνέλευσης των Ηνωμένων Εθνών (2020/2128(INI))
      (2022/C 67/20)

         Το Ευρωπαϊκό Κοινοβούλιο,

                  —

                  έχοντας υπόψη τον Χάρτη των Ηνωμένων Εθνών,

                  —

                  έχοντας υπόψη τη Συνθήκη για την Ευρωπαϊκή Ένωση (ΣΕΕ), και ιδίως τα άρθρα 21, 34 και 36,

                  —

                  έχοντας υπόψη την Οικουμενική Διακήρυξη των Δικαιωμάτων του Ανθρώπου, ιδίως το προοίμιό της και το άρθρο 18, καθώς και τις συμβάσεις του ΟΗΕ για τα ανθρώπινα δικαιώματα και τα προαιρετικά πρωτόκολλά τους,

                  —

                  έχοντας υπόψη τη σύστασή του της 5ης Ιουλίου 2018 προς το Συμβούλιο που αφορά την 73η σύνοδο της Γενικής Συνέλευσης των Ηνωμένων Εθνών (1),

                  —

                  έχοντας υπόψη το ψήφισμα της Γενικής Συνέλευσης των Ηνωμένων Εθνών, της 3ης Μαΐου 2011, σχετικά με τη συμμετοχή της Ευρωπαϊκής Ένωσης στις εργασίες των Ηνωμένων Εθνών, που παρέχει στην ΕΕ το δικαίωμα να παρεμβαίνει στη Γενική Συνέλευση του ΟΗΕ, να υποβάλλει προφορικά προτάσεις και τροποποιήσεις προς ψηφοφορία μετά από αίτημα κράτους μέλους, και να ασκεί το δικαίωμα απάντησης,

                  —

                  έχοντας υπόψη τα συμπεράσματα του Συμβουλίου, της 17ης Ιουνίου 2019, σχετικά με τη δράση της ΕΕ για την ενίσχυση της βασισμένης σε κανόνες πολυμερούς προσέγγισης,

                  —

                  έχοντας υπόψη τα συμπεράσματα του Συμβουλίου της 13ης Ιουλίου 2020 σχετικά με τις προτεραιότητες της ΕΕ στα Ηνωμένα Έθνη και την 75η Γενική Συνέλευση των Ηνωμένων Εθνών (Σεπτέμβριος 2020–Σεπτέμβριος 2021),

                  —

                  έχοντας υπόψη την ομιλία του Προέδρου του Ευρωπαϊκού Συμβουλίου, Charles Michel, στις 25 Σεπτεμβρίου 2020, στη Γενική Συνέλευση των Ηνωμένων Εθνών με τίτλο «Μια πιο ισχυρή και αυτόνομη Ευρωπαϊκή Ένωση που τροφοδοτεί έναν δικαιότερο κόσμο»,

                  —

                  έχοντας υπόψη τη γνωμοδότηση του Αντιπροέδρου της Επιτροπής/Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας με τίτλο «Η ΕΕ στο πλευρό του ΟΗΕ», της 22ας Σεπτεμβρίου 2020,

                  —

                  έχοντας υπόψη τη δήλωση για τον εορτασμό της 75ης επετείου των Ηνωμένων Εθνών, που εγκρίθηκε από τη Γενική Συνέλευση του ΟΗΕ στις 16 Σεπτεμβρίου 2020,

                  —

                  έχοντας υπόψη τη συνολική στρατηγική της ΕΕ για την εξωτερική πολιτική και την πολιτική ασφαλείας του Ιουνίου 2016,

                  —

                  έχοντας υπόψη το ψήφισμά του της 15ης Ιανουαρίου 2020 σχετικά με την εφαρμογή της Κοινής Εξωτερικής Πολιτικής και Πολιτικής Ασφάλειας (2),

                  —

                  έχοντας υπόψη την Ατζέντα του 2030 των Ηνωμένων Εθνών για τη βιώσιμη ανάπτυξη και τους στόχους βιώσιμης ανάπτυξης (ΣΒΑ),

                  —

                  έχοντας υπόψη την Τέταρτη Παγκόσμια Διάσκεψη για τις Γυναίκες, που διεξήχθη στο Πεκίνο τον Σεπτέμβριο του 1995, τη Διακήρυξη και την Πλατφόρμα Δράσης για τη χειραφέτηση των γυναικών που εγκρίθηκαν στο Πεκίνο, καθώς και τα μεταγενέστερα τελικά έγγραφα που προέκυψαν κατά τις έκτακτες συνόδους του ΟΗΕ «Πεκίνο+5», «Πεκίνο+10», «Πεκίνο+15» και «Πεκίνο+20» σχετικά με νέες δράσεις και πρωτοβουλίες για την εφαρμογή της Διακήρυξης και της Πλατφόρμας Δράσης του Πεκίνου, τα οποία εγκρίθηκαν στις 9 Ιουνίου 2000, στις 11 Μαρτίου 2005, στις 2 Μαρτίου 2010 και στις 9 Μαρτίου 2015 αντίστοιχα,

                  —

                  έχοντας υπόψη το ψήφισμα σχετικά με το Παγκόσμιο Σύμφωνο για την ασφαλή, ομαλή και νόμιμη μετανάστευση, που εγκρίθηκε από τη Γενική Συνέλευση του ΟΗΕ στις 19 Δεκεμβρίου 2018,

                  —

                  έχοντας υπόψη το Καταστατικό της Ρώμης του Διεθνούς Ποινικού Δικαστηρίου της 17ης Ιουλίου 1998,

                  —

                  έχοντας υπόψη την 20ή επέτειο του ψηφίσματος 1325 (2000) των Ηνωμένων Εθνών που εγκρίθηκε από το Συμβούλιο Ασφαλείας του ΟΗΕ στις 31 Οκτωβρίου 2000 σχετικά με τον σημαντικό ρόλο των γυναικών στην πρόληψη και την επίλυση συγκρούσεων, τις ειρηνευτικές διαπραγματεύσεις, την οικοδόμηση της ειρήνης, τη διατήρηση της ειρήνης, την ανθρωπιστική αντίδραση και την ανασυγκρότηση μετά τις συγκρούσεις,

                  —

                  έχοντας υπόψη το σχέδιο δράσης της ΕΕ για τις γυναίκες, την ειρήνη και την ασφάλεια (ΓΕΑ) 2019-2024, και τονίζοντας τη σημασία της πλήρους εφαρμογής του θεματολογίου ΓΕΑ ως εγκάρσιου ζητήματος σε όλα τα θέματα ειρήνης και ασφάλειας,

                  —

                  έχοντας υπόψη τις εκθέσεις του ανεξάρτητου εμπειρογνώμονα του ΟΗΕ για την προστασία από τη βία και τις διακρίσεις λόγω γενετήσιου προσανατολισμού και ταυτότητας φύλου,

                  —

                  έχοντας υπόψη το ψήφισμα 2532 (2020) του Συμβουλίου Ασφαλείας των Ηνωμένων Εθνών σχετικά με την παύση των εχθροπραξιών κατά τη διάρκεια της πανδημίας του κορονοϊού (COVID-19) και την υποστήριξη της έκκλησης του Γενικού Γραμματέα των Ηνωμένων Εθνών Antonio Guterres για την παγκόσμια κατάπαυση του πυρός,

                  —

                  έχοντας υπόψη την Παγκόσμια Αντιτρομοκρατική Στρατηγική των Ηνωμένων Εθνών, η οποία εγκρίθηκε από τη Γενική Συνέλευση του Σεπτεμβρίου 2006 και πρόκειται σύντομα να επικαιροποιηθεί για έβδομη φορά,

                  —

                  έχοντας υπόψη τη Συνθήκη για το Διεθνές εμπόριο συμβατικών όπλων (ΑΤΤ),

                  —

                  έχοντας υπόψη το ψήφισμά του της 12ης Σεπτεμβρίου 2018 σχετικά με τα αυτόνομα οπλικά συστήματα (3),

                  —

                  έχοντας υπόψη το ψήφισμά του της 7ης Ιουνίου 2016 σχετικά με τις επιχειρήσεις υποστήριξης της ειρήνης — συνεργασία της ΕΕ με τον ΟΗΕ και την Αφρικανική Ένωση (4),

                  —

                  έχοντας υπόψη το άρθρο 118 του Κανονισμού του,

                  —

                  έχοντας υπόψη την έκθεση της Επιτροπής Εξωτερικών Υποθέσεων (A9-0173/2021),

                  Α.

                  λαμβάνοντας υπόψη ότι φέτος είναι ο εορτασμός της 75ης επετείου των Ηνωμένων Εθνών· λαμβάνοντας υπόψη ότι ο ΟΗΕ έχει αναδειχθεί σε βασικό οικουμενικό φόρουμ για την επίτευξη διεθνούς συναίνεσης όσον αφορά την ειρήνη και την ασφάλεια, τη βιώσιμη ανάπτυξη και τον σεβασμό των ανθρωπίνων δικαιωμάτων και του διεθνούς δικαίου· λαμβάνοντας υπόψη ότι αποτελεί επίσης βασικό πάροχο στήριξης για τα ευάλωτα κράτη και τις ευπαθείς κοινότητες όσον αφορά την οικοδόμηση κρατών και την επίλυση συγκρούσεων· λαμβάνοντας υπόψη ότι οι αυξανόμενες πολιτικές εντάσεις διαταράσσουν την ατζέντα του ΟΗΕ· λαμβάνοντας υπόψη ότι τα επιτεύγματα και ο απαραίτητος ρόλος του ΟΗΕ συχνά παραβλέπονται σε μια προσπάθεια ορισμένων χωρών να προωθήσουν μονομερείς αποφάσεις· λαμβάνοντας υπόψη ότι είναι σημαντικό για την ΕΕ και τα κράτη μέλη της να διασφαλίσουν ότι ο ΟΗΕ παραμένει ένα αποδοτικό και αποτελεσματικό φόρουμ προς όφελος της διεθνούς κοινότητας και μπορεί να συνεχίσει να ανταποκρίνεται στις σημερινές και μελλοντικές παγκόσμιες προκλήσεις, οι οποίες μπορούν να επιτευχθούν μόνο μέσω πολυμερών λύσεων· λαμβάνοντας υπόψη ότι οι τρεις πυλώνες του ΟΗΕ είναι i) η ειρήνη και η ασφάλεια, ii) η ανάπτυξη, τα ανθρώπινα δικαιώματα και iii) το κράτος δικαίου, είναι άρρηκτα συνδεδεμένοι και αλληλοενισχυόμενοι· λαμβάνοντας υπόψη ότι η δημοκρατία, τα ανθρώπινα δικαιώματα και το κράτος δικαίου απειλούνται ολοένα και περισσότερο στις διάφορες περιοχές του κόσμου και ότι τα περιθώρια δράσης της κοινωνίας των πολιτών συρρικνώνονται σε πολλά κράτη μέλη του ΟΗΕ· λαμβάνοντας υπόψη ότι οι υπερασπιστές των ανθρωπίνων δικαιωμάτων αντιμετωπίζουν όλο και περισσότερες απειλές για το νόμιμο έργο τους σε παγκόσμιο επίπεδο, σε μία συγκυρία στην οποία οι περιορισμοί και τα μέτρα εγκλεισμού λόγω της νόσου COVID-19 έχουν μειώσει την υποβολή εκθέσεων και την παρακολούθηση των παραβιάσεων των ανθρωπίνων δικαιωμάτων· λαμβάνοντας υπόψη ότι τα κράτη έχουν την ευθύνη να αναλάβουν δράση για να εγγυηθούν ότι όλα τα άτομα, οι τοπικές κοινότητες και οι πληθυσμιακές ομάδες θα έχουν δικαίωμα στην πλήρη άσκηση των ανθρωπίνων δικαιωμάτων τους σύμφωνα με τους θεμελιώδεις στόχους και τις κατευθυντήριες αρχές του ΟΗΕ, όπως κατοχυρώνονται στον ιδρυτικό χάρτη του 1945 και στην Οικουμενική Διακήρυξη των Ηνωμένων Εθνών για τα Ανθρώπινα Δικαιώματα· λαμβάνοντας υπόψη ότι η διαφύλαξη και η προώθηση της ειρήνης και της ασφάλειας, η βιώσιμη ανάπτυξη και ο σεβασμός των ανθρωπίνων δικαιωμάτων συγκαταλέγονται μεταξύ των βασικών αρχών του ΟΗΕ· λαμβάνοντας υπόψη ότι πρόσφατες εκθέσεις των Ηνωμένων Εθνών έχουν επισημάνει ότι αρκετά κράτη μέλη του ΟΗΕ παραβιάζουν συστηματικά και διαβρώνουν τα ανθρώπινα δικαιώματα· λαμβάνοντας υπόψη ότι ο αρχικός στόχος του ΟΗΕ για διατήρηση της ειρήνης έχει τεθεί υπό αμφισβήτηση, εξαιτίας των συνεχών πολυσύνθετων κρίσεων·

                  Β.

                  λαμβάνοντας υπόψη ότι η πανδημία COVID-19 έχει αναδείξει την επείγουσα ανάγκη για ανάπτυξη ανθεκτικών ικανοτήτων σε ολόκληρη τη διεθνή κοινότητα και την ανάγκη για στενό πολυμερή διάλογο και συνεργασία, ιδίως όσον αφορά την πρόσβαση σε δημόσια αγαθά· λαμβάνοντας υπόψη ότι ο ρόλος, η εμπειρογνωσία και η ακεραιότητα του Παγκόσμιου Οργανισμού Υγείας (ΠΟΥ) είναι, ιδίως σήμερα, ζωτικής σημασίας για τον παγκόσμιο συντονισμό και τις προσπάθειες καταπολέμησης της πανδημίας COVID-19· λαμβάνοντας υπόψη ότι ο ΠΟΥ πρέπει να προωθήσει περαιτέρω την ικανότητά του να διαχειριστεί την τρέχουσα πανδημία και τους μελλοντικούς κινδύνους πανδημίας· λαμβάνοντας υπόψη ότι το Θεματολόγιο 2030 και οι Στόχοι Βιώσιμης Ανάπτυξης (ΣΒΑ) αποτελούν βασικό χάρτη πορείας για την ανάκαμψη και την ανάληψη δράσης, ο οποίος έχει ήδη εγκριθεί από τη διεθνή κοινότητα· λαμβάνοντας υπόψη ότι η νόσος COVID-19 είναι πιθανό να επιταχύνει τις αρνητικές τάσεις, συμπεριλαμβανομένων των απειλών εναντίον της δημοκρατίας, του κράτους δικαίου και των ανθρωπίνων δικαιωμάτων, και ιδίως των δικαιωμάτων των γυναικών και των παιδιών και της ισότητας των φύλων, εκτός εάν αναληφθεί ταχεία, σημαντική και ουσιαστική πολιτική δράση σε παγκόσμιο επίπεδο· λαμβάνοντας υπόψη ότι ο κοινοβουλευτικός έλεγχος των κυβερνητικών αποφάσεων είναι επίσης σημαντικός για τη διασφάλιση του αυστηρού σεβασμού των θεμελιωδών δικαιωμάτων και ελευθεριών των πολιτών· λαμβάνοντας υπόψη ότι η συνεργασία της ΕΕ και του ΟΗΕ έχουν ζωτική σημασία για την καταπολέμηση αυτών των τάσεων· λαμβάνοντας υπόψη ότι η πανδημία έχει υπογραμμίσει το γεγονός ότι η προαγωγή της καθολικής υγείας δεν αποτελεί μόνο ηθική επιταγή, αλλά και προϋπόθεση για την οικονομική και κοινωνική ευημερία και ανάπτυξη, καθώς και για την ενδυνάμωση όλων των ανθρώπων, και ιδίως των πλέον ευάλωτων· λαμβάνοντας υπόψη ότι η πανδημία έχει επίσης υπογραμμίσει τη σημασία των περισσότερων και καλύτερων επενδύσεων στην αντιμετώπιση κρίσιμων αναγκών υγείας σε παγκόσμιο επίπεδο·

                  Γ.

                  λαμβάνοντας υπόψη ότι ο ΠΟΥ, ως η εκτελεστική αρχή του ΟΗΕ που συντονίζει τη δράση στον τομέα της υγείας στο πλαίσιο του συστήματος των Ηνωμένων Εθνών, διαδραματίζει ηγετικό ρόλο σε θέματα παγκόσμιας υγείας· λαμβάνοντας υπόψη ότι τα έξι σημεία εστίασης του θεματολογίου του ΠΟΥ για την υγεία και την ανάπτυξη για τον 21ο αιώνα περιλαμβάνουν την ορθή αξιοποίηση της έρευνας, των πληροφοριών και των αποδεικτικών στοιχείων, καθώς και την ενίσχυση των συμμαχιών μέσω της στήριξης και της συνεργασίας μεταξύ εταίρων, συμπεριλαμβανομένων των φορέων στο πλαίσιο του ΟΗΕ και άλλων διεθνών οργανισμών, χορηγών, οργανώσεων της κοινωνίας των πολιτών και του ιδιωτικού τομέα·

                  Δ.

                  λαμβάνοντας υπόψη ότι ο ΟΗΕ παρέχει ένα σημαντικό φόρουμ για διάλογο χωρίς αποκλεισμούς μεταξύ των δανειοδοτούμενων κρατών, των πιστωτών και άλλων ενδιαφερόμενων μερών·

                  Ε.

                  λαμβάνοντας υπόψη ότι ο Γενικός Γραμματέας του ΟΗΕ έχει επιδείξει εξαιρετική ηγετική ικανότητα όσον αφορά την προώθηση της μεταρρύθμισης του ΟΗΕ· λαμβάνοντας υπόψη ότι απαιτούνται περαιτέρω θαρραλέα μέτρα και πολιτική βούληση για την αντιμετώπιση βασικών εκκρεμών ζητημάτων, ιδίως όσον αφορά τη μεταρρύθμιση της δομής του Συμβουλίου Ασφαλείας του ΟΗΕ· λαμβάνοντας υπόψη ότι η ΕΕ και τα κράτη μέλη της, ως οι μεγαλύτεροι χρηματοδότες των Ηνωμένων Εθνών, έχουν επιδείξει από κοινού σημαντική δέσμευση για αποτελεσματική πολυμερή προσέγγιση μέσω της πολιτικής, συμβολικής και οικονομικής στήριξής τους προς τον ΟΗΕ, με πρωταρχικό στόχο την εξάλειψη της φτώχειας, την προώθηση της μακροπρόθεσμης ειρήνης και σταθερότητας, την προάσπιση των ανθρωπίνων δικαιωμάτων, την καταπολέμηση της εμπορίας ανθρώπων και την παροχή ανθρωπιστικής βοήθειας σε πληθυσμούς, χώρες και περιοχές που αντιμετωπίζουν κάθε είδους κρίσεις, φυσικές ή ανθρωπογενείς· λαμβάνοντας υπόψη ότι το πρόβλημα της επαρκούς χρηματοδότησης του συστήματος των Ηνωμένων Εθνών εξακολουθεί να αποτελεί πρόκληση· λαμβάνοντας υπόψη ότι η ΕΕ θα πρέπει να καλέσει τον ΟΗΕ να καταβάλει περισσότερες προσπάθειες για μεταρρυθμίσεις που θα περιλαμβάνουν περισσότερες γυναίκες, νέους και άτομα με αναπηρία στο προσωπικό και την ηγεσία του, και να αυξήσει την ευαισθητοποίηση σχετικά με τον διατομεακό χαρακτήρα των δομών του ΟΗΕ·

                  1.

                  συνιστά στο Συμβούλιο:

                              α)

                              να συνεχίσει τις σημαντικές επιδόσεις της όσον αφορά όσον αφορά τη στήριξη της αποτελεσματικής πολυμερούς προσέγγισης, των αποτελεσματικών και διαφανών πολυμερών φορέων, και ιδίως του ΟΗΕ ως απαραίτητου φόρουμ για πολυμερείς λύσεις σε παγκόσμιες προκλήσεις και πολιτικές, πολιτικό διάλογο και επίτευξη συναίνεσης σε ολόκληρη τη διεθνή κοινότητα· το Κοινοβούλιο επικροτεί τα συμπεράσματα του Συμβουλίου της 13ης Ιουλίου 2020 σχετικά με τις προτεραιότητες της ΕΕ στα Ηνωμένα Έθνη και την 75η Γενική Συνέλευση των Ηνωμένων Εθνών που θεωρείται αποτελεσματικό φόρουμ για την προώθηση οικουμενικών αξιών, οι οποίες αποτελούν επίσης θεμελιώδεις αξίες της ΕΕ· επαναβεβαιώνει ότι η ΕΕ και τα κράτη μέλη της συμμερίζονται τις αξίες και τις αρχές του Χάρτη των Ηνωμένων Εθνών και διαδραματίζουν ουσιαστικό ρόλο στην προώθηση αυτών των αρχών και των στόχων του ΟΗΕ στην εξωτερική δράση της ΕΕ· είναι της άποψης ότι η ΕΕ χρειάζεται παγκόσμιους και περιφερειακούς εταίρους προκειμένου να επιτύχει τους στόχους της εξωτερικής πολιτικής της, συγκεκριμένα στους τομείς της ειρήνης και της ασφάλειας, της καταπολέμησης της τρομοκρατίας και του οργανωμένου εγκλήματος, των περιφερειακών συγκρούσεων και της αντιμετώπισης των αποτυχημένων κρατών και της διάδοσης των όπλων μαζικής καταστροφής, πιστεύει ότι η ΕΕ θα πρέπει να ενισχύσει τις δραστηριότητες προβολής της για την ανάπτυξη ευρύτερων εταιρικών σχέσεων για την υποστήριξη μιας αποτελεσματικής πολυμερούς προσέγγισης και θα πρέπει να εξετάσει το ενδεχόμενο να συμπεριλάβει εστιασμένες συζητήσεις για μια αποτελεσματική πολυμερή προσέγγιση σε όλους τους διαρθρωμένους διαλόγους με τους εταίρους της· σημειώνει περαιτέρω ότι η Ένωση βασίζεται στις αξίες του σεβασμού της ανθρώπινης αξιοπρέπειας, της ελευθερίας, της δημοκρατίας, της ισότητας, του κράτους δικαίου και του σεβασμού των ανθρωπίνων δικαιωμάτων, όπως ορίζονται στο άρθρο 2 ΣΕΕ, και ότι η εξωτερική προώθηση των αξιών αυτών και η προαγωγή της δημοκρατίας, του κράτους δικαίου, της οικουμενικότητας και του αδιαίρετου των ανθρωπίνων δικαιωμάτων θα πρέπει να βρίσκονται στο επίκεντρο της κοινής εξωτερικής πολιτικής και πολιτικής ασφάλειας της ΕΕ, σύμφωνα με το άρθρο 21 ΣΕΕ και τα στρατηγικά συμφέροντα της Ένωσης, και ότι αυτό θα πρέπει επίσης να αντικατοπτρίζεται, με αποτελεσματικό και διαφανή τρόπο, σε όλους τους τομείς των σχέσεων της Ένωσης με τρίτες χώρες και θεσμικά όργανα τρίτων χωρών και στους στόχους που επιδιώκει η ΕΕ στο σύστημα των Ηνωμένων Εθνών, ιδίως όσον αφορά την εφαρμογή του διεθνούς δικαίου· θεωρεί, ως εκ τούτου, ότι το Συμβούλιο θα πρέπει να στηρίξει όλες τις δραστηριότητες για να παραμείνουν τα ανθρώπινα δικαιώματα στην κορυφή της ατζέντας του ΟΗΕ υπό το πρίσμα των προσπαθειών υπονόμευσης της Οικουμενικής Διακήρυξης των Δικαιωμάτων του Ανθρώπου και άλλων σχετικών διατάξεων του ΟΗΕ με την υπαγωγή των ατομικών ανθρωπίνων δικαιωμάτων στην φερόμενη ευημερία ολόκληρων κοινωνιών· να υποστηρίξει συγκεκριμένες δράσεις στο πλαίσιο αυτό για την ενίσχυση της διάρθρωσης του ΟΗΕ·

                              β)

                              να υποστηρίζει την άποψη ότι, σε ένα πολυπολικό πλαίσιο όπου ορισμένες χώρες προωθούν την επιλεκτική πολυμερή προσέγγιση και όχι την αποτελεσματική που βασίζεται σε οικουμενικές αξίες, η ΕΕ πρέπει να καταβάλει προσπάθειες για την περαιτέρω προώθηση μιας άνευ όρων δέσμευσης των μελών του ΟΗΕ στις οικουμενικές αξίες, σε ένα σύστημα που βασίζεται σε κανόνες και στην υπεροχή των ανθρωπίνων δικαιωμάτων σε όλους τους τομείς πολιτικής· το Κοινοβούλιο ζητεί την προώθηση της ενσωμάτωσης αυτών των αξιών και δικαιωμάτων σε όλους τους τομείς πολιτικής και προγραμματισμού του ΟΗΕ, σε στενή συνεργασία με χώρες που συμμερίζονται τις ίδιες απόψεις, με στόχο την προώθηση του πολιτικού διαλόγου και των λύσεων πολιτικής, καθώς και της ικανότητας εφαρμογής και ενσωμάτωσης, έχοντας κατά νου ότι ο ΟΗΕ είναι διακυβερνητικός οργανισμός, πράγμα που απαιτεί τη διαβούλευση και τη συμμετοχή των κρατών μελών του ΟΗΕ· καλεί το Συμβούλιο να αξιοποιήσει την ευκαιρία της σημερινής κυβέρνησης των ΗΠΑ και να συνεχίσει να προσεγγίζει τις Ηνωμένες Πολιτείες σχετικά με πολιτικά και πολιτικά ζητήματα κοινού ενδιαφέροντος και να διατηρήσει την ικανότητα διαλόγου και εταιρικής σχέσης για την αποκατάσταση και διατήρηση των δυνατοτήτων της διατλαντικής εταιρικής σχέσης και συνεργασίας στο σύστημα των Ηνωμένων Εθνών για το μέλλον· επικροτεί, στο πλαίσιο αυτό, την «παγκόσμια διάσκεψη κορυφής για τη δημοκρατία για την ανανέωση του πνεύματος και του κοινού σκοπού των εθνών του ελεύθερου κόσμου» που πρότεινε ο Πρόεδρος των Ηνωμένων Πολιτειών Joe Biden και ζητεί από το Συμβούλιο να συμμετάσχει στη διοργάνωση της εν λόγω διάσκεψης κορυφής, η οποία έχει ως στόχο τη συνένωση των παγκόσμιων δημοκρατιών με σκοπό την ενίσχυση των δημοκρατικών θεσμών και την προώθηση του κράτους δικαίου και των ανθρωπίνων δικαιωμάτων· καλεί το Συμβούλιο να συνεχίσει επίσης τις καλές επιδόσεις του στενού διαλόγου και της συνεργασίας με το Ηνωμένο Βασίλειο ως μόνιμο μέλος του Συμβουλίου Ασφαλείας των Ηνωμένων Εθνών·

                              γ)

                              να συνεχίσει τις προσπάθειές του για να δώσει στην ΕΕ και τα κράτη μέλη της τη δυνατότητα να εκφράζονται με μία φωνή στον ΟΗΕ και σε άλλα πολυμερή φόρουμ και να καταστήσει την εξωτερική πολιτική και την πολιτική ασφάλειας της ΕΕ πιο αποτελεσματική και προορατική, χρησιμοποιώντας τον κανόνα της ψηφοφορίας με ειδική πλειοψηφία στο Συμβούλιο, προκειμένου να ενισχυθεί η συνεργασία σε θέματα βασικού στρατηγικού ενδιαφέροντος για την ΕΕ ή σε θέματα που αντικατοπτρίζουν τις θεμελιώδεις αξίες της ΕΕ, δεδομένου ότι αυτός είναι ο μόνος τρόπος με τον οποίο η Ένωση μπορεί να διαδραματίσει ηγετικό ρόλο στη διεθνή σκηνή και να χρησιμοποιήσει την επιρροή της για να επιφέρει θετικές αλλαγές και καλύτερες απαντήσεις στις παγκόσμιες προκλήσεις, ιδίως όσον αφορά το Συμβούλιο Ασφαλείας των Ηνωμένων Εθνών (ΣΑΗΕ) και το καλό ιστορικό συνεργασίας με τα μόνιμα και τα εκ περιτροπής μέλη του ΣΑΗΕ που είναι κράτη μέλη της ΕΕ, με τη Γενική Συνέλευση των Ηνωμένων Εθνών (ΓΣΗΕ) και με το Συμβούλιο Ανθρωπίνων Δικαιωμάτων (HRC)· το Κοινοβούλιο εξαίρει τον εξαιρετικό ρόλο που διαδραματίζουν η ΕΥΕΔ και οι αντιπροσωπείες της, καθώς και οι αντιπροσωπείες των κρατών μελών της ΕΕ, στη διευκόλυνση του διαλόγου και της συνεργασίας· είναι της άποψης ότι, προκειμένου να προασπίσει τους στόχους και τα συμφέροντά της, η ΕΕ θα πρέπει να επιδιώξει να καταλήξει σε κοινές θέσεις επί ζητημάτων ενώπιον του Συμβουλίου Ασφαλείας μέσω συντονισμού στους κόλπους του Συμβουλίου και μεταξύ των θεσμικών οργάνων της ΕΕ· σύμφωνα με το άρθρο 34 ΣΕΕ, ώστε να βελτιωθεί η συνοχή και η αξιοπιστία της ΕΕ σε επίπεδο Ηνωμένων Εθνών· υπενθυμίζει ότι η ΕΕ εκπροσωπείται στον ΟΗΕ από πολλούς παράγοντες·

                              δ)

                              να ενισχύσει περαιτέρω τη συνεργασία ΕΕ-ΟΗΕ για την εκπόνηση μέσων για την αντιμετώπιση του επαναλαμβανόμενου προβλήματος της βίας που συνδέεται με τις εκλογές, μεταξύ άλλων, αξιοποιώντας την εμπειρία των αποστολών εκλογικής παρατήρησης του Ευρωπαϊκού Κοινοβουλίου·

                              ε)

                              να υπενθυμίσει ότι οι καθυστερήσεις στην καταβολή των συνεισφορών που έχουν εκτιμηθεί από αρκετά κράτη μέλη έχουν εξαιρετικά αρνητικές επιπτώσεις στο έργο των Ηνωμένων Εθνών και, ως εκ τούτου, είναι απαράδεκτες·

                              στ)

                              να υποστηρίξει όλες τις προσπάθειες για την επαναφορά του θεματολογίου για τον έλεγχο των όπλων και τον αφοπλισμό στη διεθνή ατζέντα και να ενθαρρύνει την πλήρη συμμόρφωση της μεταφοράς συμβατικών όπλων μεταξύ των κρατών μελών του ΟΗΕ με τα κριτήρια της Συνθήκης για το Εμπόριο Όπλων (ΑΤΙ)· να πείσει το Συμβούλιο Ασφαλείας των Ηνωμένων Εθνών να εγκρίνει, όπως αναφέρεται στον Κώδικα Συμπεριφοράς της ΕΕ για τις εξαγωγές όπλων, ένα δεσμευτικό νομικό πλαίσιο για την απαγόρευση της εξαγωγής και πώλησης όπλων και τεχνολογιών κυβερνοεπιτήρησης, σκοπός των οποίων είναι η διάπραξη εγκλημάτων πολέμου και/ή η καταστολή εσωτερικών διαφωνιών· να επαναλάβει ότι η αποτελεσματική πολυμερής προσέγγιση και η βασισμένη σε κανόνες διεθνής τάξη αποτελούν προϋπόθεση για την προώθηση του αφοπλισμού και την καταπολέμηση της διάδοσης των όπλων μαζικής καταστροφής· να επιβεβαιώσει την πλήρη υποστήριξη της ΕΕ και των κρατών μελών της προς τις υφιστάμενες διεθνείς συνθήκες, μεταξύ άλλων, τη Συνθήκη για τη Μη Διάδοση των Πυρηνικών Όπλων (NPT), τη Συνθήκη για την πλήρη απαγόρευση των πυρηνικών δοκιμών (CTBT), τη Σύμβαση για τα χημικά όπλα (CWC), τη Σύμβαση για τα Βιολογικά και Τοξινικά Όπλα (BTWC), τη ΣΕΟ, τη Σύμβαση για τα Πυρομαχικά Διασποράς και τη Σύμβαση για την απαγόρευση των ναρκών κατά προσωπικού και να προωθήσει τις προσπάθειες για την ανάπτυξη πολιτικής δήλωσης σχετικά με τα εκρηκτικά όπλα σε κατοικημένες περιοχές, καθώς και ενός σαφούς ορισμού των αυτόνομων όπλων· το Κοινοβούλιο ενθαρρύνει τον ΑΕ/ΥΕ, τα κράτη μέλη και το Συμβούλιο να εργαστούν για την έναρξη διεθνών διαπραγματεύσεων σχετικά με ένα νομικά δεσμευτικό μέσο που θα απαγορεύει τα φονικά αυτόνομα οπλικά συστήματα χωρίς ουσιαστικό ανθρώπινο έλεγχο· συνιστά στο Συμβούλιο να παροτρύνει τις μεγάλες πυρηνικές δυνάμεις να σταματήσουν την αποχώρησή τους από το καθεστώς ελέγχου των όπλων και να σημειώσουν πρόοδο στις συνομιλίες για τον έλεγχο των πυρηνικών όπλων· συνιστά στο Συμβούλιο να παροτρύνει τις Ηνωμένες Πολιτείες και τη Ρωσία να αρχίσουν να οικοδομούν αμοιβαία εμπιστοσύνη προκειμένου να επαναληφθεί ο διάλογος σχετικά με τρόπους οικοδόμησης μιας πιθανής νέας σχέσης ελέγχου των εξοπλισμών· είναι της άποψης ότι η ΕΕ θα πρέπει να στηρίξει τις εργασίες της ομάδας εργασίας της Επιτροπής Αφοπλισμού των Ηνωμένων Εθνών για το διάστημα σχετικά με την πρακτική εφαρμογή μέτρων διαφάνειας και οικοδόμησης εμπιστοσύνης στις διαστημικές δραστηριότητες· είναι της άποψης ότι το Συμβούλιο Ασφαλείας των Ηνωμένων Εθνών θα πρέπει να προσφέρει μια πολύτιμη ευκαιρία για τον καθορισμό κοινών προτύπων και προϋποθέσεων για νέες στρατιωτικές τεχνολογίες, όπως η τεχνητή νοημοσύνη, τα διαστημικά όπλα, οι βιοτεχνολογίες και οι υπερηχητική τεχνολογία· πιστεύει ότι η ΕΕ θα πρέπει να υποστηρίξει και να συμβάλει ενεργά στην έκκληση του Γενικού Γραμματέα του ΟΗΕ για παγκόσμια κατάπαυση του πυρός, μεταξύ άλλων με αποτελεσματικά μέτρα κατά του παράνομου εμπορίου όπλων και με την ενίσχυση της διαφάνειας και της λογοδοσίας όσον αφορά τις εξαγωγές όπλων από τα κράτη μέλη·

                              ζ)

                              να αναγνωρίσει ότι υπάρχει δυνατότητα άμεσης περιφερειακής συμμετοχής στον ΟΗΕ βοηθώντας άλλους φορείς, όπως η Αφρικανική Ένωση (ΑΕ), να υποβάλουν αίτηση για ενισχυμένο καθεστώς παρατηρητή· να αναγνωρίσει και να αξιοποιήσει τις δυνατότητες της ΕΕ, ως της πλέον προηγμένης περιφερειακής οργάνωσης, να διαδραματίσει καθοριστικό ρόλο στην αναζωογόνηση και την ενίσχυση του συστήματος των Ηνωμένων Εθνών μέσω της πολυεπίπεδης πολυμερούς προσέγγισης·

                              η)

                              να συνεχίσει να παρέχει πολύτιμη στήριξη στις προσπάθειες του Γενικού Γραμματέα του ΟΗΕ να προωθήσει το πρόγραμμα μεταρρυθμίσεων του Οργανισμού και να ενισχύσει την ικανότητα του ΟΗΕ για περαιτέρω βιώσιμη ανάπτυξη, προώθηση της ειρήνης και της ασφάλειας, καθώς και εξορθολογισμού του εσωτερικού του συστήματος διαχείρισης με στόχο ένα αποτελεσματικό, διαφανές, οικονομικά βιώσιμο και υπεύθυνο ΟΗΕ που θα είναι σε θέση να επανασυνδεθεί με τους πολίτες, συμπεριλαμβανομένων των τοπικών κοινοτήτων και άλλων τοπικών φορέων και της κοινωνίας των πολιτών· να αναλάβει ηγετικό ρόλο στο ζήτημα της αυθαίρετης αναβολής των αιτήσεων ορισμένων οργανώσεων της κοινωνίας των πολιτών για την απόκτηση συμβουλευτικού καθεστώτος του ΟΗΕ· το Κοινοβούλιο υπογραμμίζει ότι η σημαντική πρόοδος που έχει επιτευχθεί στη διαδικασία μεταρρύθμισης του ΟΗΕ έχει σημειωθεί στον διοικητικό και γραφειοκρατικό τομέα, ενώ εκκρεμούν σημαντικές πολιτικές μεταρρυθμίσεις, και ότι θα πρέπει να συμπεριληφθούν η αναζωογόνηση της Γενικής Συνέλευσης των Ηνωμένων Εθνών και συγκεκριμένα μέτρα για την επιτάχυνση της ευθυγράμμισης του αναπτυξιακού συστήματος με την Ατζέντα του 2030· είναι της άποψης ότι η ΕΕ και τα κράτη μέλη της θα πρέπει να επιτύχουν ευρεία συναίνεση για τη μεταρρύθμιση του Συμβουλίου Ασφαλείας των Ηνωμένων Εθνών, μεταξύ άλλων, για μόνιμη έδρα της Ευρωπαϊκής Ένωσης, πέραν των ήδη υφιστάμενων εδρών που κατέχουν τα κράτη μέλη, και για περιορισμό της χρήσης του δικαιώματος αρνησικυρίας, ιδίως σε περιπτώσεις εγκλημάτων πολέμου και εγκλημάτων κατά της ανθρωπότητας καθώς και για αλλαγή στη σύνθεση των μελών της ώστε να αντικατοπτρίζει καλύτερα τον σημερινό κόσμο· πιστεύει ότι η ΕΕ θα πρέπει να υποστηρίξει τον Γενικό Γραμματέα και να του ζητήσει να εντείνει τις προσπάθειές του για την εφαρμογή της στρατηγικής των Ηνωμένων Εθνών για την ισότητα των φύλων, προκειμένου να διασφαλιστεί η ίση εκπροσώπηση των γυναικών στο σύστημα του ΟΗΕ σε όλα τα ιεραρχικά επίπεδα· είναι της άποψης ότι η ΕΕ θα πρέπει να υπενθυμίσει στον ΟΗΕ ότι, από τη δημιουργία του ΟΗΕ το 1945, καμία γυναίκα δεν έχει διοριστεί Γενικός Γραμματέας των Ηνωμένων Εθνών·

                              θ)

                              να συνεχίσει να επιδιώκει μεγαλύτερες συνέργειες μεταξύ των εργασιών του Συμβουλίου Ανθρωπίνων Δικαιωμάτων των Ηνωμένων Εθνών (ΣΑΔ), της Γενικής Συνέλευσης των Ηνωμένων Εθνών και του Συμβούλιο Ασφαλείας των Ηνωμένων Εθνών· το Κοινοβούλιο επικροτεί το έργο της ΕΕ όσον αφορά την υποστήριξη του έργου του ΣΑΔ και των ειδικών διαδικασιών του ΟΗΕ, συμπεριλαμβανομένων των ειδικών εισηγητών, ιδίως όταν εντοπίζουν και παρακολουθούν παραβιάσεις των ανθρωπίνων δικαιωμάτων, καθώς και άλλους θεματικούς και ειδικούς ανά χώρα μηχανισμούς για τα ανθρώπινα δικαιώματα, στο πλαίσιο της ανάγκης να ενσωματωθούν τα ανθρώπινα δικαιώματα ως αδιαίρετα, αλληλεξαρτώμενα και αλληλένδετα δικαιώματα σε όλους τους τομείς λήψης αποφάσεων και πολιτικής του ΟΗΕ· είναι της άποψης ότι η ΕΕ θα πρέπει να συνεχίσει να καλεί όλα τα κράτη μέλη του ΟΗΕ να δεσμευτούν πλήρως για την προστασία και την προώθηση του σεβασμού των ανθρωπίνων δικαιωμάτων, της δημοκρατίας και του κράτους δικαίου και να επιδιώξει την ενεργοποίηση των διαθέσιμων μηχανισμών του ΟΗΕ για την προσαγωγή στη δικαιοσύνη των ατόμων που ευθύνονται για παραβιάσεις των ανθρωπίνων δικαιωμάτων, ιδίως όταν οι ενδιαφερόμενες χώρες δεν είναι σε θέση ή αρνούνται να διερευνήσουν τέτοια εγκλήματα και δεν εγγυώνται την προστασία των θεμελιωδών δικαιωμάτων για όλους τους πολίτες· επισημαίνει το έργο της Ύπατης Αρμοστείας για τα Ανθρώπινα Δικαιώματα όσον αφορά την καταγγελία παραβιάσεων των ανθρωπίνων δικαιωμάτων· ζητεί να διασφαλιστεί η αμεροληψία όλων των φορέων που σχετίζονται με την προάσπιση και την εγγύηση των ανθρωπίνων δικαιωμάτων και, ειδικότερα, να προστατεύονται από πιθανές παρεμβάσεις των κρατών που είναι ύποπτα για παραβιάσεις ή έλλειψη σεβασμού των ανθρωπίνων δικαιωμάτων· εκφράζει τη λύπη του για την κατάχρηση του ΣΑΔ από απολυταρχικά καθεστώτα που εξακολουθούν να το κάνουν για δικούς τους σκοπούς, και ιδίως για να υπονομεύσουν τη λειτουργία του και να διαβρώσουν το καθεστώς των κανόνων για τα ανθρώπινα δικαιώματα· καλεί την ΕΕ και τα κράτη μέλη της να υποστηρίξουν την γενική μεταρρύθμιση του ΣΑΔ· υπογραμμίζει, ως εκ τούτου, τη σημασία της προώθησης μιας μεταρρύθμισης του Συμβουλίου Ανθρωπίνων Δικαιωμάτων των Ηνωμένων Εθνών (UNHRC), η οποία μπορεί να διασφαλίσει πραγματική δέσμευση για την προαγωγή των ανθρωπίνων δικαιωμάτων με αποτελεσματικό και αμερόληπτο τρόπο από όλα τα κράτη μέλη με κίνδυνο, διαφορετικά να υπονομευθεί η αξιοπιστία του ΣΑΔ· επαναλαμβάνει την ανάγκη να επανεξεταστεί η εκλογική διαδικασία του Συμβουλίου Ανθρωπίνων Δικαιωμάτων του ΟΗΕ, για παράδειγμα, μέσω της απαγόρευσης των κλειστών καταλόγων και της θέσπισης δημόσιου μηχανισμού «επανεξέτασης των δεσμεύσεων» για τη βελτίωση της λογοδοσίας των μελών του Συμβουλίου και για να διασφαλιστεί ότι κάθε κράτος που συμμετέχει στο Συμβούλιο θα καταβάλλει κάθε δυνατή προσπάθεια για την προώθηση και την προστασία των ανθρωπίνων δικαιωμάτων, σύμφωνα με το ψήφισμα με το οποίο ιδρύθηκε το Συμβούλιο· καλεί τα κράτη μέλη της ΕΕ να υιοθετήσουν συντονισμένη θέση όσον αφορά τη συμμετοχή στο ΣΑΔ και να καταψηφίσουν όλες τις υποψήφιες χώρες του ΣΑΔ που δεν πληρούν τα κριτήρια που ορίζονται στο ψήφισμα 60/251 της Γενικής Συνέλευσης των Ηνωμένων Εθνών της 15ης Μαρτίου 2006· καλεί τα κράτη μέλη της ΕΕ να ζητήσουν την κατάρτιση ετήσιας έκθεσης από τον Ύπατο Αρμοστή των Ηνωμένων Εθνών για τα Ανθρώπινα Δικαιώματα, εστιάζοντας στη συνεργασία των μελών του Συμβουλίου με τους μηχανισμούς του ΟΗΕ, και να πιέσουν το μέλος που έχει επιλεγεί στο Συμβούλιο να απευθύνει μόνιμες προσκλήσεις σε όλες τις ειδικές διαδικασίες του ΣΑΔ· εκφράζει την αποδοκιμασία του για τη συμμετοχή της Βενεζουέλας ως πλήρους μέλους του ΣΑΔ των Ηνωμένων Εθνών μεταξύ 2020 και 2022, όταν ο ίδιος ο ΟΗΕ, στην έκθεσή του για το 2020, ενέκρινε αναφορές για εγκλήματα κατά της ανθρωπότητας που διαπράχθηκαν από την κυβέρνηση της Βενεζουέλας, και επισημαίνει ότι υπάρχει σαφής έλλειψη συνοχής στην κατάσταση αυτή·

                              ι)

                              πιστεύει ότι η ΕΕ θα πρέπει να υποστηρίξει τη σύσταση, στο πλαίσιο του ΣΑΔ, ανεξάρτητης διεθνούς εξεταστικής επιτροπής για τη διερεύνηση γεγονότων και περιστάσεων που σχετίζονται με καταγγελίες για συστημικό ρατσισμό, παραβιάσεις και καταχρήσεις· ζητεί την καθολική κύρωση και την ουσιαστική εφαρμογή της Διεθνούς Σύμβασης για την κατάργηση κάθε μορφής φυλετικών διακρίσεων· αναγνωρίζει τον πρωταρχικό ρόλο της εκπαίδευσης και του πολιτισμού στην προώθηση των ανθρωπίνων δικαιωμάτων και τη διατομεακή καταπολέμηση του ρατσισμού, των φυλετικών διακρίσεων, της ξενοφοβίας και της συναφούς μισαλλοδοξίας·

                              ια)

                              να συνεχίσει να ενισχύει τον ρόλο του Διεθνούς Ποινικού Δικαστηρίου (ΔΠΔ) και του διεθνούς συστήματος ποινικής δικαιοσύνης, προκειμένου να προωθηθεί η λογοδοσία για τον τερματισμό της ατιμωρησίας και να παρασχεθούν στο ΔΠΔ ισχυροί διπλωματικοί, πολιτικοί και κατάλληλοι χρηματοδοτικοί πόροι που θα του επιτρέψουν να εκπληρώσει τα καθήκοντά του στο πλαίσιο της εντολής του· να καλέσει όλα τα κράτη μέλη του ΟΗΕ να προσχωρήσουν στο ΔΠΔ, κυρώνοντας το Καταστατικό της Ρώμης και να ενθαρρύνει την κύρωση των τροποποιήσεων της Καμπάλα· να ζητήσει από τις χώρες που αποσύρονται από το ΔΠΔ να ανακαλέσουν την απόφασή τους· να υποστηρίξει το ΔΠΔ ως καίριο θεσμό για τη λογοδοσία των δραστών και για τη συνδρομή των θυμάτων στην επίτευξη δικαιοσύνης και να ενθαρρύνει τον εντατικό διάλογο και τη συνεργασία μεταξύ του ΔΠΔ, του ΟΗΕ και των οργανισμών του και του Συμβουλίου Ασφαλείας του ΟΗΕ· το Κοινοβούλιο αποδοκιμάζει και καταδικάζει τις επιθέσεις κατά του ΔΠΔ και εξακολουθεί να αντιτίθεται σθεναρά σε κάθε επιθετική ενέργεια και μη τεκμηριωμένο ισχυρισμό ή δήλωση που υπονομεύει το ΔΠΔ και το σύστημα του Καταστατικού της Ρώμης εν γένει· εκφράζει την ικανοποίησή του για το γεγονός ότι έχουν ληφθεί συγκεκριμένα μέτρα για την άρση των κυρώσεων κατά του προσωπικού του ΔΠΔ, συμπεριλαμβανομένου του Γενικού Εισαγγελέα του ΔΠΔ· είναι της άποψης ότι η ΕΕ θα πρέπει να ξεκινήσει ενισχυμένο διάλογο με την τρέχουσα κυβέρνηση των ΗΠΑ για θέματα που σχετίζονται με το ΔΠΔ και ότι η ΕΕ θα πρέπει να συμβάλει στον παγκόσμιο αγώνα κατά των διεθνών εγκλημάτων υποστηρίζοντας πρωτοβουλίες που αποσκοπούν στην προώθηση της αρχής της οικουμενικής δικαιοδοσίας και στην οικοδόμηση της ικανότητας των κρατών μελών του ΟΗΕ να την εφαρμόζουν στα εγχώρια νομικά τους συστήματα· υπογραμμίζει τον ηγετικό ρόλο της ΕΕ στην καταπολέμηση της ατιμωρησίας, συμπεριλαμβανομένης της στήριξής της προς το Διεθνές Ποινικό Δικαστήριο, που αποτελεί θεμελιώδες στοιχείο της φωνής της ΕΕ στον ΟΗΕ και υπογραμμίζει περαιτέρω ότι το ΔΠΔ είναι το μόνο διεθνές θεσμικό όργανο που έχει την ικανότητα να διώκει ορισμένα από τα πιο φρικτά εγκλήματα στον κόσμο και να υπερασπίζεται τα θύματα που δεν έχουν άλλη δυνατότητα προσφυγής·

                              ιβ)

                              να επιβεβαιώσει την ανάγκη υποστήριξης της καθολικής προσχώρησης και εφαρμογής του κράτους δικαίου τόσο σε εθνικό όσο και σε διεθνές επίπεδο, επαναλαμβάνοντας ότι την παρέχει, καθώς και την προσήλωσή του σε μια διεθνή τάξη που θα βασίζεται στο κράτος δικαίου και στο διεθνές δίκαιο· να υποδεχθεί θετικά τον διάλογο που ξεκίνησε η Ομάδα των Ηνωμένων Εθνών για Συντονισμό και Πόρους για το Κράτος Δικαίου και η Μονάδα Κράτους Δικαίου στο Εκτελεστικό Γραφείο του Γενικού Γραμματέα με τα κράτη μέλη σχετικά με το θέμα «Προώθηση του κράτους δικαίου σε διεθνές επίπεδο» και να ζητήσει τη συνέχιση αυτού του διαλόγου με σκοπό την ενίσχυση του κράτους δικαίου σε διεθνές επίπεδο· το Κοινοβούλιο καλεί τον Γενικό Γραμματέα και το σύστημα των Ηνωμένων Εθνών να αντιμετωπίζουν συστηματικά, κατά περίπτωση, τις πτυχές του κράτους δικαίου στις σχετικές δραστηριότητες, συμπεριλαμβανομένης της συμμετοχής των γυναικών σε δραστηριότητες που σχετίζονται με το κράτος δικαίου·

                              ιγ)

                              να αντιδρούν ενεργά στις απόπειρες ορισμένων μεμονωμένων χωρών ή συνασπισμών χωρών να υπονομεύσουν τη διεθνή συναίνεση σχετικά με την αναπαραγωγική υγεία και τα συναφή δικαιώματα· συγκεκριμένα, καταγγέλλει την πρόσφατη «Διακήρυξη Συναίνεσης της Γενεύης», η οποία καθοδηγήθηκε από την κυβέρνηση Trump και συνυπογράφηκε από 32 σε μεγάλο βαθμό μη φιλελεύθερες ή αυταρχικές κυβερνήσεις· το Κοινοβούλιο εκφράζει τη βαθιά του δυσαρέσκεια για το γεγονός ότι δύο κράτη μέλη της ΕΕ, η Ουγγαρία και η Πολωνία, υπογράφουν αυτή την οπισθοδρομική δήλωση, η οποία επιδιώκει να υπονομεύσει τις αναπαραγωγικές ελευθερίες των γυναικών και τα δικαιώματα των ΛΟΑΔ·

                              ιδ)

                              να υποστηρίξει το έργο της πρόσφατα συσταθείσας ανοικτής διακυβερνητικής ομάδας εργασίας (OEIGWG) για την ανάπτυξη μιας νομικά δεσμευτικής συνθήκης για τις διεθνικές εταιρείες και άλλες επιχειρήσεις, με σκοπό τη δημιουργία ενός νομικού μέσου που θα διασφαλίζει ότι οι εταιρείες θα είναι πλήρως υπόλογες για παραβιάσεις των ανθρωπίνων δικαιωμάτων και περιβαλλοντικά εγκλήματα·

                              ιε)

                              να εντείνει περαιτέρω τη δέσμευση της ΕΕ για την καταπολέμηση της ατιμωρησίας για εγκλήματα κατά δημοσιογράφων, εργαζομένων στα μέσα ενημέρωσης μεταξύ άλλων σε τοπικό επίπεδο, συμπεριλαμβανομένων των τοπικών, και να δρομολογήσει συγκεκριμένες πρωτοβουλίες στο θέμα αυτό· να υποστηρίξει την έκκληση των ειδικών εισηγητών του ΟΗΕ για την ελευθερία της έκφρασης και για τις εξωδικαστικές, συνοπτικές και αυθαίρετες εκτελέσεις για δημιουργία μόνιμου μηχανισμού ερευνών του ΟΗΕ για εγκλήματα κατά δημοσιογράφων και να υποστηρίξει τον διορισμό Ειδικού Εντεταλμένου του ΟΗΕ για την προστασία των δημοσιογράφων παγκοσμίως· να εγκρίνει πολιτική για τη συστηματική και κατηγορηματική καταγγελία των δολοφονιών υπερασπιστών των ανθρωπίνων δικαιωμάτων (ΥΑΔ), συμπεριλαμβανομένων των υπερασπιστών των ανθρωπίνων δικαιωμάτων στον τομέα του περιβάλλοντος και της γης, καθώς και κάθε απόπειρας υποβολής τους σε οποιαδήποτε μορφή βίας, δίωξης, απειλής, παρενόχλησης, εξαφάνισης, φυλάκισης ή αυθαίρετων συλλήψεων· να ζητήσει από τα κράτη μέλη του ΟΗΕ να υιοθετήσουν πολιτικές που να παρέχουν προστασία και στήριξη στους υπερασπιστές των ανθρωπίνων δικαιωμάτων που βρίσκονται σε κίνδυνο· να συνεχίσει να υποστηρίζει, με όλα τα διπλωματικά μέσα και σε στενή συνεργασία με τον ΟΗΕ, την κατάργηση της θανατικής ποινής παγκοσμίως και να απευθύνει έκκληση για μορατόριουμ στη χρήση της θανατικής ποινής·

                              ιστ)

                              να αναπτύξει περαιτέρω τα εργαλεία διπλωματίας και προβολής του, ιδίως όσον την ειρήνη, τη διεθνή ασφάλεια και τη μακροπρόθεσμη σταθερότητα, τη διπλωματία του κλίματος, την πολιτιστική διπλωματία, τα ανθρώπινα δικαιώματα, την ισότητα των φύλων, τη δίκαιη παγκοσμιοποίηση και την ικανότητα συμμετοχής σε πολιτικό διάλογο και πολιτική συναίνεση όχι μόνο με τα μέλη του ΟΗΕ, αλλά και με τους σχετικούς συνομιλητές, όπως πόλεις, περιφέρειες, πανεπιστήμια, θρησκευτικούς φορείς και κοινότητες, την κοινωνία των πολιτών, τις τοπικές και αυτόχθονες κοινότητες και τον ιδιωτικό τομέα· να καταβάλει προσπάθειες για την εξεύρεση λύσεων για παγκόσμια προβλήματα, όπως η κλιματική αλλαγή, ως αφετηρία για ανάπτυξη διπλωματικών σχέσεων με εταίρους με τους οποίους άλλα θέματα της ημερήσιας διάταξης αμφισβητούνται έντονα, προσφέροντας έτσι μια ευκαιρία για την ενίσχυση της σταθερότητας και της ειρήνης· το Κοινοβούλιο εκφράζει την ικανοποίησή του για το γεγονός ότι η ΕΕ και τα κράτη μέλη της συμβάλλουν ενεργά στο έργο του συστήματος των Ηνωμένων Εθνών με διάφορους τρόπους και με διάφορες μορφές·

                              ιζ)

                              να επαναλάβει τη θέση του όσον αφορά την απερίφραστη καταδίκη της τρομοκρατίας και να παράσχει πλήρη στήριξη σε δράσεις που στοχεύουν στην πάταξη και εξάλειψη των τρομοκρατικών οργανώσεων, ιδίως του Daesh/ISIS, οι οποίες συνιστούν σαφή απειλή για την περιφερειακή και διεθνή ασφάλεια· να συνεργαστεί με τη Γενική Συνέλευση και το Συμβούλιο Ασφαλείας του ΟΗΕ για την καταπολέμηση της χρηματοδότησης της τρομοκρατίας και τη δημιουργία μηχανισμών για τον εντοπισμό και τον χαρακτηρισμό τρομοκρατών και τρομοκρατικών οργανώσεων και την ενίσχυση των μηχανισμών δέσμευσης περιουσιακών στοιχείων παγκοσμίως· να δεσμευθεί να ενισχύσει τις κοινές προσπάθειες ΕΕ και ΟΗΕ για την αντιμετώπιση των γενεσιουργών αιτιών της τρομοκρατίας, ιδίως όσον αφορά την αντιμετώπιση υβριδικών απειλών και την ανάπτυξη έρευνας και τη δημιουργία ικανοτήτων στον τομέα της κυβερνοάμυνας· να υποστηρίξει τις πρωτοβουλίες που αναλαμβάνονται σήμερα από τοπικούς εταίρους με σκοπό τον σχεδιασμό, την υλοποίηση και την ανάπτυξη προσεγγίσεων για την καταπολέμηση της ριζοσπαστικοποίησης και της στρατολόγησης σε τρομοκρατικές οργανώσεις· να συνεχίσει τις προσπάθειές του για την αντιμετώπιση της στρατολόγησης και την καταπολέμησης των ξένων μαχητών, του βίαιου εξτρεμισμού και της τρομοκρατικής προπαγάνδας· να υποστηρίξει δράσεις για την ενίσχυση της ανθεκτικότητας των ευάλωτων στη ριζοσπαστικοποίηση κοινοτήτων, μεταξύ άλλων με τη διασφάλιση της κοινωνικής ένταξης και με τη διερεύνηση πρωτοβουλιών στις οποίες ενέχονται μετριοπαθείς θρησκευτικοί ηγέτες και υπουργοί· να εργαστεί για την ενίσχυση της αποτελεσματικότητας της διεθνούς αστυνόμευσης και της νομικής και δικαστικής συνεργασίας για την καταπολέμηση της τρομοκρατίας και του διεθνικού εγκλήματος με σκοπό τη στήριξη των πολιτικών καταπολέμησης της ριζοσπαστικοποίησης και αποριζοσπαστικοποίησης σύμφωνα με το σχέδιο δράσης των Ηνωμένων Εθνών για την πρόληψη του βίαιου εξτρεμισμού· να προωθήσει το έργο του ΟΗΕ για την καταπολέμηση της τρομοκρατίας με την εφαρμογή και επικαιροποίηση των τεσσάρων πυλώνων της παγκόσμιας στρατηγικής των Ηνωμένων Εθνών κατά της τρομοκρατίας, η οποία εγκρίθηκε από τη Γενική Συνέλευση του Σεπτεμβρίου του 2006· να αναλάβει ηγετικό ρόλο στην επικείμενη αναθεώρηση της παγκόσμιας αντιτρομοκρατικής στρατηγικής του ΟΗΕ ενισχύοντας τα ανθρώπινα δικαιώματα και τις προσεγγίσεις πρόληψης·

                              ιη)

                              να διευρύνει περαιτέρω την τριμερή συνεργασία μεταξύ της ΕΕ, της Αφρικανικής Ένωσης (ΑΕ) και των Ηνωμένων Εθνών· το Κοινοβούλιο τονίζει τη σημασία μιας συντονισμένης προσπάθειας για τη δημιουργία ικανοτήτων από την ΕΕ, τον ΟΗΕ και την ΑΕ για τη συνέχιση της συνεργασίας με την ΑΕ για την ανάπτυξη των ικανοτήτων της για την πρόληψη κρίσεων, τη διαχείριση κρίσεων και την επίλυση συγκρούσεων στην αφρικανική ήπειρο, μεταξύ άλλων μέσω της συνεκτικής συνέχισης της μακροπρόθεσμης στήριξης που παρέχουν η ΕΕ και ο ΟΗΕ για να τεθεί σε πλήρη λειτουργία η Αφρικανική Αρχιτεκτονική Ειρήνης και Ασφάλειας (APSA), καθώς και ικανοτήτων σε άλλους τομείς πολιτικής που είναι σημαντικοί για την ασφάλεια και τη σταθερότητα της Αφρικής, για παράδειγμα βάσει ενός δείκτη ανθρώπινης ασφάλειας, και αφορούν, μεταξύ άλλων, την οικονομία και το περιβάλλον και την πρόσβαση σε δημόσια αγαθά· τονίζει, στο πλαίσιο αυτό, την ανάγκη να δοθεί ιδιαίτερη προσοχή στην κατάσταση στην περιοχή του Σαχέλ, δεδομένης της αυξανόμενης αστάθειας· θεωρεί ότι η ικανότητα της ΕΕ να επιτύχει τους στόχους της εταιρικής σχέσης της αφρικανικής ηπείρου και των θεσμών της μέσω εταιρικών σχέσεων μεταξύ ίσων, σύμφωνα με τη νέα στρατηγική ΕΕ-Αφρικής, μπορεί να είναι σημαντική· υπογραμμίζει τη σημασία του στενότερου πολιτικού και στρατηγικού διαλόγου με τους Αφρικανούς εταίρους της ΕΕ, συμπεριλαμβανομένων της στήριξης και του διαλόγου με τις περιφερειακές οργανώσεις και σε κοινοβουλευτικό πλαίσιο· τονίζει τη σημασία της εντατικοποίησης, στο πλαίσιο του ΟΗΕ, του διαλόγου και της συνεργασίας με τις αφρικανικές χώρες της νότιας γειτονίας της ΕΕ στη Μεσόγειο για την αντιμετώπιση κοινών προκλήσεων ασφάλειας και σταθερότητας·

                              ιθ)

                              να αναγνωρίσει και να αξιοποιήσει τη σημαντική πρόοδο που έχουν σημειώσει η ΕΕ και ο ΟΗΕ όσον αφορά την παροχή στήριξης και την ανάπτυξη ικανοτήτων στις περιοχές του Σαχέλ, της Δυτικής Αφρικής και του Κέρατος της Αφρικής· το Κοινοβούλιο επικροτεί τον ρόλο και τη συνεργασία μεταξύ των μη στρατιωτικών και στρατιωτικών αποστολών της Κοινής Πολιτικής Ασφάλειας και Άμυνας (ΚΠΑΑ) της ΕΕ και των αποστολών του ΟΗΕ, συμπεριλαμβανομένων της ολοκληρωμένης στρατηγικής των Ηνωμένων Εθνών για το Σαχέλ και του σχεδίου υποστήριξής της, της πολυδιάστατης ολοκληρωμένης αποστολής σταθεροποίησης των Ηνωμένων Εθνών στο Μάλι (MINUSMA) και του Γραφείου των Ηνωμένων Εθνών για τη Δυτική Αφρική· χαιρετίζει την υπογραφή της τεχνικής συμφωνίας μεταξύ της G5 Σαχέλ, της ΕΕ και του ΟΗΕ για την παροχή επιχειρησιακής και υλικοτεχνικής υποστήριξης στην κοινή δύναμη και στις πέντε χώρες της G5 Σαχέλ και η οποία σηματοδοτεί την εξαιρετική συνεργασία των τριών οργανισμών. φρονεί ότι η ΕΕ θα πρέπει να υποστηρίξει την έκκληση προς το Συμβούλιο Ασφαλείας των Ηνωμένων Εθνών για την ένταξη της κοινής δύναμης της G5 Σαχέλ στο κεφάλαιο VII του Χάρτη των Ηνωμένων Εθνών και τη μόνιμη χρηματοδότησή της. υπενθυμίζει ότι η ανάπτυξη, η ασφάλεια και η σταθερότητα της αφρικανικής ηπείρου, ιδίως των περιοχών του Μαγκρέμπ και του Σαχέλ, επηρεάζουν άμεσα την ΕΕ και τα εξωτερικά της σύνορα· καλεί την ΕΕ να στηρίξει και να ενισχύσει τη συνεργασία της με τον ΟΗΕ και την ΑΕ για τη στήριξη της ανάπτυξης, την αντιμετώπιση της φτώχειας και την ανάπτυξη ικανοτήτων με τους τοπικούς εταίρους για την καταπολέμηση του εξτρεμισμού και της εμπορίας ανθρώπων·

                              κ)

                              να καλλιεργήσει τη στενότερη συνεργασία με τις χώρες της Λατινικής Αμερικής — μια περιοχή με την οποία έχουμε πολλούς δεσμούς και μοιραζόμαστε πολλές αξίες και η οποία έχει πληγεί σοβαρά από την πανδημία COVID-19 — προκειμένου να αντιμετωπιστούν οι κοινές προκλήσεις με συντονισμένο τρόπο στο πλαίσιο του ΟΗΕ·

                              κα)

                              να συνεχίσει τον διάλογο σχετικά με την ικανότητα του συστήματος των Ηνωμένων Εθνών να υλοποιήσει και να επεκτείνει την ικανότητά του να προλαμβάνει τις συγκρούσεις και την ευθύνη του να παρέχει προστασία (R2P), επιβεβαιώνοντας την κοινή προσήλωση σε μια διεθνή τάξη βασισμένη σε κανόνες, στο διεθνές δίκαιο, συμπεριλαμβανομένων της εδαφικής ακεραιότητας, της ανεξαρτησίας και της κυριαρχίας, όπως αναφέρεται επίσης στις αρχές της τελικής πράξης του Ελσίνκι και του Χάρτη των Παρισίων του ΟΑΣΕ (Οργανισμός για την Ασφάλεια και τη Συνεργασία στην Ευρώπη), και διασφαλίζοντας ότι τα ανθρώπινα δικαιώματα και οι θεμελιώδεις ελευθερίες όλων των ατόμων θα βρίσκονται στο επίκεντρο των πολιτικών πρόληψης των συγκρούσεων και διαμεσολάβησης· το Κοινοβούλιο τονίζει τη σημασία του διαλόγου και της συνεργασίας με τον ΟΗΕ προκειμένου να πραγματοποιούνται αποτελεσματικές και αξιόπιστες ειρηνευτικές αποστολές με σαφείς στόχους, σαφή ικανότητα εφαρμογής και ικανότητα επίτευξης απτών και αξιόπιστων αποτελεσμάτων· ζητεί αποτελεσματικούς μηχανισμούς, που να περιλαμβάνουν: i) την εφαρμογή της απόφασης 1325 του Συμβουλίου Ασφαλείας των Ηνωμένων Εθνών και όλων των μεταγενέστερων ψηφισμάτων σχετικά με τις γυναίκες, την ειρήνη και την ασφάλεια σύμφωνα με τον στόχο της πλήρους, ισότιμης και ουσιαστικής συμμετοχής και ηγεσίας των γυναικών στις ειρηνευτικές αποστολές και τις δομές του ΟΗΕ που είναι αφιερωμένες σε αυτές, ii) την προοπτική των παιδιών και των νέων, όπως αναφέρεται στο θεματολόγιο για τη νεολαία, την ειρήνη και την ασφάλεια και στη Σύμβαση για τα δικαιώματα του παιδιού, μεταξύ άλλων, όσον αφορά την υποστήριξη και την ενίσχυση των διεθνών προσπαθειών που καταβάλλονται μέσω των Ηνωμένων Εθνών για τον τερματισμό της χρήσης παιδιών σε ένοπλες συγκρούσεις, iii) την προοπτική των ατόμων με αναπηρία, συμπεριλαμβανομένων, ειδικότερα, εκείνων που αντιμετωπίζουν διασταυρούμενες διακρίσεις και εκείνων που κινδυνεύουν σύμφωνα με τη Σύμβαση του ΟΗΕ για τα δικαιώματα των ατόμων με αναπηρία, καθώς και iv) την ανάγκη διασφάλισης του σεβασμού των ανθρωπίνων δικαιωμάτων και της προστασίας των αμάχων, που αποτελούν προτεραιότητα των ειρηνευτικών αποστολών· επαναλαμβάνει τον καίριο ρόλο που διαδραματίζουν οι γυναίκες στις αποστολές διαμεσολάβησης σε συγκρούσεις και διατήρησης της ειρήνης· υπενθυμίζει την υποεκπροσώπησή τους σε όλα τα επίπεδα εντός των αποστολών του ΟΗΕ και της ΕΕ, καθώς και την καίρια σημασία της προστασίας των γυναικών και των κοριτσιών σε συγκρουσιακές και μετασυγκρουσιακές καταστάσεις· καλεί τα κράτη μέλη της ΕΕ να συνδράμουν με τη συμμετοχή περισσότερων ευρωπαϊκών ενόπλων δυνάμεων στις ειρηνευτικές επιχειρήσεις του ΟΗΕ· υπογραμμίζει ότι είναι σημαντικό η ΕΕ να στηρίζει χώρες που ανακάμπτουν από βίαιες συγκρούσεις· ζητεί, ως εκ τούτου, ενισχυμένη συνεργασία για την αντιμετώπιση της αστάθειας των μεταβατικών πλαισίων, μεταξύ άλλων μέσω της ενίσχυσης της εθνικής οικειοποίησης και της εδραίωσης των οφελών από την επικράτηση της ειρήνης και της ενίσχυσης της αλληλεπίδρασης με τις τοπικές κοινότητες, διασφαλίζοντας την προστασία και την ανακούφισή τους· ζητεί τη μεταρρύθμιση των σχετικών δομών προκειμένου να τεθεί τέρμα στην ατιμωρησία του προσωπικού του ΟΗΕ που υπηρετεί σε στρατιωτικές επιχειρήσεις και μη στρατιωτικές αποστολές και να καθιερωθούν λειτουργικοί και διαφανείς μηχανισμοί εποπτείας και αυστηρής λογοδοσίας σε περιπτώσεις στις οποίες σημειώνονται κακοποιήσεις, και ιδίως πράξεις σεξουαλικής βίας· επαινεί το έργο και τη συμβολή στην καταπολέμηση της ατιμωρησίας που προσέφερε η κ. Agnès Callamard, Ειδική Εισηγήτρια του ΟΗΕ για τις εξωδικαστικές, συνοπτικές ή αυθαίρετες εκτελέσεις, κατά τη διεξαγωγή ερευνών για εικαζόμενες εξωδικαστικές δολοφονίες παρόλο που δέχθηκε εκφοβισμό και απειλές·

                              κβ)

                              να επιδιώξει περαιτέρω συνεπή διάλογο σε όλα τα φόρουμ των Ηνωμένων Εθνών, και ιδίως στη Γενική Συνέλευση των Ηνωμένων Εθνών, σχετικά με την ανάγκη προστασίας των ανθρωπίνων δικαιωμάτων των ΛΟΑΔΜ, σύμφωνα με τις κατευθυντήριες γραμμές της ΕΕ για την προώθηση και την προστασία της άσκησης όλων των ανθρωπίνων δικαιωμάτων από άτομα ΛΟΑΔΜ σε πολυμερή φόρουμ (5), τις κατευθυντήριες γραμμές της ΕΕ για τη θανατική ποινή (6) και σε σχέση με τις διεθνώς αναγνωρισμένες Αρχές της Yogyakarta (7)· να ενθαρρύνει τα όργανα και τα μέλη των Ηνωμένων Εθνών να συμπεριλάβουν την «ταυτότητα και έκφραση φύλου» και τα «χαρακτηριστικά φύλου» στο πεδίο της εξέτασης των παραβιάσεων των ανθρωπίνων δικαιωμάτων, συμπεριλαμβάνοντας έτσι τόσο τα διεμφυλικά και μεσοφυλικά άτομα όσο και τις παραβιάσεις των ανθρωπίνων δικαιωμάτων των οποίων είναι θύματα· να χρησιμοποιήσει όλα τα διπλωματικά μέσα που έχει στη διάθεσή του για να υποστηρίξει σε παγκόσμιο επίπεδο την αποποινικοποίηση των συναινετικών πράξεων μεταξύ προσώπων του ιδίου φύλου, την κατάργηση της θανατικής ποινής ως κύρωση για συναινετικές πράξεις μεταξύ προσώπων του ιδίου φύλου, τη θέσπιση νομοθεσίας που να επιτρέπει τη νομική αναγνώριση του φύλου και την απαγόρευση του ακρωτηριασμού των γεννητικών οργάνων των μεσοφυλικών ατόμων και των λεγόμενων πρακτικών «θεραπείας μετατροπής» παγκοσμίως·

                              κγ)

                              να προωθήσει τη συνοχή του τρόπου με τον οποίο τα Ηνωμένα Έθνη αντιμετωπίζουν τις καταστάσεις κατοχής ή προσάρτησης εδαφών· υπενθυμίζει ότι το διεθνές ανθρωπιστικό δίκαιο θα πρέπει να καθοδηγεί τη διεθνή συμμετοχή σε όλες αυτές τις καταστάσεις, συμπεριλαμβανομένων των περιπτώσεων παρατεταμένης κατοχής και των πολλαπλών παγωμένων συγκρούσεων στις χώρες της Ανατολικής Εταιρικής Σχέσης· το Κοινοβούλιο υποστηρίζει την αυξανόμενη προσοχή που δίνει ο ΟΗΕ στις επιχειρηματικές δραστηριότητες που σχετίζονται με καταστάσεις διεθνούς ενδιαφέροντος και καλεί το Συμβούλιο να παρακολουθεί στενά τις εταιρείες που εδρεύουν στην ΕΕ και είναι καταχωρισμένες σε τέτοιες εκθέσεις ή βάσεις δεδομένων του ΟΗΕ·

                              κδ)

                              να αναπτύξει περαιτέρω τις δυνατότητες διαμεσολάβησης και διπλωματίας της ΕΕ για την πρόληψη και διαχείριση κρίσεων και την επίλυση συγκρούσεων, συμπεριλαμβανομένων των παγωμένων ή νέων συγκρούσεων, ή τουλάχιστον για τη μείωσή τους, σε συνέργεια με τις προσπάθειες του ΟΗΕ, με τη διαδικασία του Βερολίνου για τη Λιβύη να αποτελεί καλό παράδειγμα στήριξης της ΕΕ και συνέργειας με προσπάθειες διαμεσολάβησης που καταβάλλονται υπό την αιγίδα του ΟΗΕ, διασφαλίζοντας την πλήρη και ουσιαστική συμμετοχή των γυναικών στις προσπάθειες διαμεσολάβησης, καθώς και συνεχίζοντας τη σταθερή στήριξη της ΕΕ για την ανεξαρτησία, την κυριαρχία και την εδαφική ακεραιότητα εντός των διεθνώς αναγνωρισμένων συνόρων των εταίρων της που επηρεάζονται από τις εν λόγω συγκρούσεις, όπως η Γεωργία, η Μολδαβία και η Ουκρανία· να ζητήσει από τον ΟΗΕ να δώσει προτεραιότητα στην πρόληψη, τη διαμεσολάβηση, τη συμφιλίωση και την εξεύρεση πολιτικών λύσεων στις συγκρούσεις και παράλληλα να αντιμετωπίσει τις γενεσιουργές αιτίες και τις κινητήριες δυνάμεις των κρίσεων· να ασκήσει πίεση για ανάληψη ισχυρότερων πολυμερών δεσμεύσεων για την εξεύρεση βιώσιμων πολιτικών λύσεων στις τρέχουσες συγκρούσεις και να συνεχίσει να στηρίζει το έργο, τις δράσεις και τις πρωτοβουλίες των ειδικών απεσταλμένων του ΟΗΕ για την επίλυση αυτών των συγκρούσεων· το Κοινοβούλιο επικροτεί το καλό ιστορικό της συνεργασίας μεταξύ της ΕΕ και του ΟΗΕ όσον αφορά την επίτευξη των κοινών αναπτυξιακών στόχων και την πρόληψη της περαιτέρω κλιμάκωσης των συνεχιζόμενων συγκρούσεων· πιστεύει, στο πλαίσιο αυτό, ότι η ΕΕ θα πρέπει να συνεχίσει να παροτρύνει τη διεθνή κοινότητα να εφαρμόσει πλήρως την πολιτική της μη αναγνώρισης της παράνομης προσάρτησης της Κριμαίας·

                              κε)

                              να παροτρύνει όλα τα κράτη μέλη του ΟΗΕ να επικυρώσουν και να εφαρμόσουν αποτελεσματικά όλες τις βασικές συμβάσεις του ΟΗΕ για τα ανθρώπινα δικαιώματα, συμπεριλαμβανομένων της Σύμβασης του ΟΗΕ κατά των βασανιστηρίων και του προαιρετικού πρωτόκολλού της, των προαιρετικών πρωτοκόλλων στο Διεθνές Σύμφωνο για τα αστικά και πολιτικά δικαιώματα και του Διεθνούς Συμφώνου για τα οικονομικά, κοινωνικά και πολιτιστικά δικαιώματα και να συμμορφωθούν με τις υποχρεώσεις αναφοράς στο πλαίσιο αυτών των μέσων και με τη δέσμευση καλόπιστης συνεργασίας με τους μηχανισμούς ανθρωπίνων δικαιωμάτων του ΟΗΕ·

                              κστ)

                              να παραμείνει στην πρώτη γραμμή όσον αφορά την κινητοποίηση όλων των μέσων αποτελεσματικής εφαρμογής και παρακολούθησης των στόχων του Θεματολογίου 2030 σε όλες τις εσωτερικές και εξωτερικές πολιτικές της ΕΕ και στις εθνικές στρατηγικές και προτεραιότητες των κρατών μελών· το Κοινοβούλιο τονίζει την επείγουσα ανάγκη επαρκούς στήριξης και αναγνώρισης του σημαντικού και απαραίτητου έργου ανθρωπιστικών φορέων, όπως το Παγκόσμιο Πρόγραμμα Τροφίμων· χαιρετίζει την απόφαση να απονεμηθεί το Βραβείο Νόμπελ 2020 στο Παγκόσμιο Επισιτιστικό Πρόγραμμα για τις προσπάθειές του να καταπολεμήσει την πείνα, για τη συμβολή του στη βελτίωση των συνθηκών ειρήνης σε περιοχές που πλήττονται από συγκρούσεις και για την ανάληψη δράσης ως κινητήριας δύναμης στις προσπάθειες για την πρόληψη της χρήσης της πείνας ως όπλου πολέμου και συγκρούσεων·

                              κζ)

                              επαναλαμβάνει την ανησυχία του για τις δυσμενείς επιπτώσεις των πλοίων στο θαλάσσιο περιβάλλον, συμπεριλαμβανομένης της ρύπανσης, ιδίως μέσω της παράνομης έκλυσης πετρελαίου και άλλων επιβλαβών ουσιών και της απόρριψης επικίνδυνων αποβλήτων, συμπεριλαμβανομένων ραδιενεργών υλικών, πυρηνικών αποβλήτων και επικίνδυνων χημικών ουσιών, καθώς και των φυσικών επιπτώσεων στα κοράλλια· το Κοινοβούλιο καλεί τα κράτη μέλη του ΟΗΕ να συνεχίσουν να δίνουν προτεραιότητα στη δράση για τη θαλάσσια ρύπανση από χερσαίες πηγές στο πλαίσιο των εθνικών στρατηγικών και προγραμμάτων βιώσιμης ανάπτυξης και να προωθήσουν την εφαρμογή του παγκόσμιου προγράμματος δράσης για την προστασία του θαλάσσιου περιβάλλοντος από χερσαίες δραστηριότητες και της διακήρυξης του Μόντρεαλ για την προστασία του θαλάσσιου περιβάλλοντος από χερσαίες δραστηριότητες· καλεί τα κράτη μέλη του ΟΗΕ να βελτιώσουν την επιστημονική κατανόηση και αξιολόγηση των θαλάσσιων και παράκτιων οικοσυστημάτων ως θεμελιώδους βάσης για τη λήψη ορθών αποφάσεων μέσω των δράσεων που ορίζονται στο σχέδιο εφαρμογής του Γιοχάνεσμπουργκ· καλεί τα κράτη μέλη του ΟΗΕ να αναπτύξουν εθνικά, περιφερειακά και διεθνή προγράμματα για την προστασία και τη διατήρηση του θαλάσσιου περιβάλλοντος και για την ανάσχεση της απώλειας της θαλάσσιας βιοποικιλότητας, και ιδίως των ευαίσθητων οικοσυστημάτων·

                              κη)

                              να στηρίξει την έκκληση του Γενικού Γραμματέα του ΟΗΕ για ένα οικονομικά προσιτό και προσβάσιμο εμβόλιο κατά της νόσου COVID-19, το οποίο θα θεωρείται παγκόσμιο δημόσιο αγαθό· να εφαρμόσει τις διατάξεις που περιλαμβάνονται στα πρόσφατα συμπεράσματα του Συμβουλίου σχετικά με τον ρόλο της ΕΕ στην ενίσχυση της Παγκόσμιας Οργάνωσης Υγείας, ιδίως όσον αφορά την ικανότητα ετοιμότητας και αντίδρασης σε καταστάσεις έκτακτης ανάγκης στον τομέα της υγείας· χαιρετίζει το έργο του ΠΟΥ για τον συντονισμό των κυβερνητικών προσπαθειών για την καταπολέμηση της πανδημίας COVID-19· το Κοινοβούλιο ζητεί αμερόληπτη, διαφανή και ανεξάρτητη διερεύνηση της εξάπλωσης του ιού και του χειρισμού της πανδημίας COVID-19, μεταξύ άλλων από τον ΠΟΥ· υποστηρίζει τη μεταρρύθμιση του Παγκόσμιου Οργανισμού Υγείας (ΠΟΥ), ώστε στο μέλλον να μπορεί να ανταποκρίνεται αποτελεσματικότερα σε καταστάσεις έκτακτης ανάγκης και να δημιουργήσει μια διεθνή κοινοπραξία για την καταπολέμηση του ιού, η οποία θα εγγυάται την πρόσβαση στα εμβόλια κατά της νόσου COVID-19 και σε μελλοντικά εμβόλια και την δίκαιη διανομή τους, για όλες τις χώρες· επαναλαμβάνει την υποστήριξή του για τη συμμετοχή της Ταϊβάν στην Παγκόσμια Συνέλευση Υγείας· καταδικάζει την κατάχρηση από πολλά αυταρχικά καθεστώτα των μέτρων που ελήφθησαν για την καταπολέμηση της COVID-19, προκειμένου να εδραιώσουν την εξουσία, να υπονομεύσουν περαιτέρω τα ανθρώπινα δικαιώματα, να καταστείλουν την αντιπολίτευση και την κοινωνία των πολιτών, να υποκινήσουν εκστρατείες μίσους εναντίον μειονοτικών ομάδων, να καθιερώσουν περαιτέρω μέτρα για να περιορίσουν τα δικαιώματα και τις ελευθερίες των πολιτών τους και να αναζητήσουν γεωπολιτικό πλεονέκτημα στο εξωτερικό· τονίζει ότι το διεθνές δίκαιο για τα ανθρώπινα δικαιώματα και η υπόσχεση επίτευξης των ΣΒΑ έως το 2030 θα πρέπει να παραμείνουν οι ακρογωνιαίοι λίθοι όλων των απαντήσεων στην πανδημία· καλεί την ΕΕ να συμβάλει στην ανάληψη πολιτικής δέσμευσης σε επίπεδο ΟΗΕ για τον τερματισμό της επιδημίας του AIDS έως το 2030, δεδομένου ότι εξακολουθεί να αποτελεί απειλή για τη δημόσια υγεία σε παγκόσμιο επίπεδο· συνιστά στο Συμβούλιο να συνεχίσει να επιδιώκει μεγαλύτερες συνέργειες μεταξύ των κρατών μελών του ΟΗΕ για την άρση των νόμων, των πολιτικών και των πρακτικών που δημιουργούν φραγμούς στην πρόσβαση στις υπηρεσίες HIV και αυξάνουν τον κίνδυνο μόλυνσης με τον ιό HIV, με ιδιαίτερη προσοχή στις περιθωριοποιημένες ή ευάλωτες ομάδες· τονίζει ότι είναι σημαντικό η ΕΕ να ζητήσει ενισχυμένα νομοθετικά και κανονιστικά πλαίσια και να προωθήσει τη συνοχή των πολιτικών για την επίτευξη καθολικής υγειονομικής κάλυψης, μεταξύ άλλων με τη θέσπιση νομοθεσίας και την εφαρμογή πολιτικών που παρέχουν μεγαλύτερη πρόσβαση σε υπηρεσίες υγείας, προϊόντα και εμβόλια, ιδίως για τα πλέον μειονεκτούντα άτομα·

                              κθ)

                              να λάβει υπό σημείωση την έκθεση του Γενικού Γραμματέα με τίτλο «Κοινή ευθύνη, παγκόσμια αλληλεγγύη: απάντηση στις κοινωνικοοικονομικές επιπτώσεις της νόσου COVID-19» και, ως εκ τούτου, να επιμείνει ότι οι απαντήσεις των κυβερνήσεων στην πανδημία COVID-19 θα πρέπει να είναι αποτελεσματικές, συμπεριληπτικές και απόλυτα συμβατές με τις υποχρεώσεις και τις δεσμεύσεις τους στον τομέα των ανθρωπίνων δικαιωμάτων· να καλέσει τα κράτη μέλη του ΟΗΕ να λάβουν συγκεκριμένα μέτρα για την προστασία των παιδιών που ενδέχεται να καταστούν ιδιαίτερα ευάλωτα λόγω της πανδημίας COVID-19· να υποστηρίξει το Κεντρικό Ταμείο Αρωγής Έκτακτης Ανάγκης, το Παγκόσμιο Επισιτιστικό Πρόγραμμα, την Οργάνωση των Ηνωμένων Εθνών για τους Πρόσφυγες και άλλα θεσμικά όργανα και προγράμματα του ΟΗΕ, τα οποία διαδραματίζουν καίριο ρόλο στην ανθρωπιστική αντιμετώπιση της κρίσης COVID-19· να υποστηρίξει τις εκκλήσεις για μια διεθνή σύνοδο κορυφής των Ηνωμένων Εθνών για την οικονομική ανασυγκρότηση και τις συστημικές μεταρρυθμίσεις μετά τη νόσο COVID-19 το 2021, ως σημαντικό φόρουμ για έναν πιο συμπεριληπτικό και βασισμένο στα δικαιώματα χώρο διακυβέρνησης·

                              λ)

                              να ενισχύσει την προβολή της δράσης και της βοήθειας της ΕΕ σε όλα τα πολυμερή φόρουμ και επιτόπου, και ειδικότερα του προγράμματος «Team Europe» που έχει συγκεντρώσει ποσό 36 δισ. EUR για την αντιμετώπιση των καταστροφικών επιπτώσεων της κρίσης COVID-19 σε χώρες και περιφέρειες εταίρους, ιδίως στην Αφρική·

                              λα)

                              να διαδραματίσει ενεργό, ισχυρό και φιλόδοξο ηγετικό ρόλο στις προετοιμασίες για την 26η Διάσκεψη των Ηνωμένων Εθνών για την κλιματική αλλαγή (COP26), μεταξύ άλλων και όσον αφορά την προοπτική των ανθρωπίνων δικαιωμάτων, ιδίως με την προώθηση της παγκόσμιας αναγνώρισης του δικαιώματος σε ασφαλές, καθαρό, υγιές και βιώσιμο περιβάλλον, και με την υποστήριξη της εντολής του Ειδικού Εισηγητή του ΟΗΕ για τα ανθρώπινα δικαιώματα και το περιβάλλον· το Κοινοβούλιο επισημαίνει ότι η κλιματική αλλαγή και η απώλεια βιοποικιλότητας συγκαταλέγονται στις μείζονες τρέχουσες προκλήσεις· υποστηρίζει την πρωτοβουλία των Ηνωμένων Εθνών για τα περιβαλλοντικά δικαιώματα, η οποία αναγνωρίζει ότι οι παραβιάσεις των περιβαλλοντικών δικαιωμάτων έχουν σοβαρό αντίκτυπο σε ευρύ φάσμα ανθρωπίνων δικαιωμάτων· τονίζει ότι η βιοποικιλότητα και τα ανθρώπινα δικαιώματα είναι αλληλένδετα και αλληλεξαρτώμενα· να υπενθυμίσει τις σχετικές με τα ανθρώπινα δικαιώματα υποχρεώσεις των κρατών να προστατεύουν τη βιοποικιλότητα, μεταξύ άλλων με την παροχή πρόσβασης σε αποτελεσματικά διορθωτικά μέτρα σε περιπτώσεις απώλειας και υποβάθμισης της βιοποικιλότητας· το Κοινοβούλιο προτρέπει εν προκειμένω την ΕΕ και τα κράτη μέλη να προάγουν την αναγνώριση της οικοκτονίας ως διεθνούς εγκλήματος βάσει του Καταστατικού της Ρώμης του Διεθνούς Ποινικού Δικαστηρίου· φρονεί ότι η ΕΕ θα πρέπει να εφαρμόσει ειδικά μέτρα για να θέσει την ανθεκτικότητα στο επίκεντρο των προσπαθειών αποκατάστασης και να ενσωματώσει τη μείωση του κινδύνου καταστροφών σε όλες τις πολιτικές της ΕΕ σε συνεργασία με τον ΟΗΕ, σύμφωνα με τους στόχους που ορίζονται στο πλαίσιο Σεντάι για τη μείωση του κινδύνου καταστροφών για την περίοδο 2015-2030· είναι της άποψης ότι η ΕΕ θα πρέπει να εμφυσήσει νέα πνοή στην εταιρική σχέση με την τρέχουσα κυβέρνηση των ΗΠΑ υποστηρίζοντας τη δημιουργία ενός «παγκόσμιου μηδενικού συνασπισμού» με τις χώρες που έχουν ήδη δεσμευτεί να επιτύχουν τον στόχο μηδενικών εκπομπών έως το 2050, μέσω της συνεργασίας με άλλες χώρες για την ανάπτυξη σχεδίων και τεχνολογιών εξάλειψης των εκπομπών διοξειδίου του άνθρακα και μέσω της προώθησης μιας νέας διεθνούς στρατηγικής για την προστασία της βιοποικιλότητας·

                              λβ)

                              να επαναβεβαιώσει την ανάγκη διασφάλισης ίσης προστασίας του νόμου και της ισότητας ενώπιον των δικαστηρίων, της χειραφέτησης και της πλήρους και αποτελεσματικής συμμετοχής στις διαδικασίες λήψης αποφάσεων και της πλήρους, ισότιμης και αποτελεσματικής συμμετοχής των αυτοχθόνων πληθυσμών, συμπεριλαμβανομένων των γυναικών και των κοριτσιών, στην πολιτική, οικονομική, κοινωνική και πολιτιστική ζωή· να χαιρετίσει το έργο του Ειδικού Εισηγητή των Ηνωμένων Εθνών για τα δικαιώματα των αυτοχθόνων πληθυσμών, τον EMRIP και το UNPFII· να ενθαρρύνει τα κράτη και τις οντότητες του συστήματος των Ηνωμένων Εθνών να ενισχύσουν τη διεθνή συνεργασία για την αντιμετώπιση των μειονεκτημάτων που αντιμετωπίζουν οι αυτόχθονες πληθυσμοί και να αυξήσει την τεχνική συνεργασία και την οικονομική βοήθεια για τον σκοπό αυτό·

                              λγ)

                              να συνεχίσει να επιδιώκει και να επεκτείνει τη συνεργασία σε επίπεδο ικανοτήτων εντός του συστήματος των Ηνωμένων Εθνών για την προώθηση αποτελεσματικών και δεοντολογικών κοινών προτύπων σε νέους τομείς πολιτικής, όπως η ανάλυση και η προστασία των δεδομένων, η δέουσα επιμέλεια, η καταπολέμηση της ατιμωρησίας, η τεχνητή νοημοσύνη ή ο κυβερνοχώρος, με παράλληλη προώθηση της επαρκούς στήριξης για τις χώρες που ενδέχεται να επιθυμούν να επεκτείνουν τη ρυθμιστική τους ικανότητα και την εφαρμογή προτύπων· να ζητήσει στενότερο συντονισμό στον τομέα της κυβερνοάμυνας όσον αφορά τις ρυθμίσεις, τους κανόνες, τις κοινές αντιλήψεις και τα μέτρα επιβολής στον κυβερνοχώρο· να επισημάνει ότι οι ακρογωνιαίοι λίθοι της ευρωπαϊκής ασφάλειας στον κυβερνοχώρο, όπως ο γενικός κανονισμός για την προστασία δεδομένων (ΓΚΠΔ) και η οδηγία για την ασφάλεια δικτύων και πληροφοριών (ΑΔΠ), μπορούν να αποτελέσουν μια εξαιρετική βάση την οποία οι χώρες που είναι πρόθυμες μπορούν να χρησιμοποιήσουν για να αξιοποιήσουν τα ρυθμιστικά τους πλαίσια για την προστασία των δεδομένων και την ασφάλεια στον κυβερνοχώρο μέσω μιας προσέγγισης «ασφάλειας βάσει σχεδιασμού»· να επισημάνει ότι οι βέλτιστες πρακτικές και τα διδάγματα που αντλήθηκαν σε επίπεδο ΕΕ μπορούν να ανταλλάσσονται στο πλαίσιο του ΟΗΕ με οργανισμούς του ΟΗΕ που είναι επιφορτισμένοι με τα καθήκοντα αυτά, καθώς και ως απάντηση σε αιτήματα μεμονωμένων χωρών·

                              λδ)

                              να αντιμετωπίσει τις προκλήσεις της πρόληψης και της καταπολέμησης των παράνομων χρηματοοικονομικών ροών και να ενισχύσει τη διεθνή συνεργασία και τις ορθές πρακτικές όσον αφορά την επιστροφή και την ανάκτηση περιουσιακών στοιχείων, μεταξύ άλλων με αποτελεσματικότερα μέτρα για την εφαρμογή των υφιστάμενων υποχρεώσεων που απορρέουν από τη σύμβαση των Ηνωμένων Εθνών κατά της διαφθοράς και τη σύμβαση των Ηνωμένων Εθνών κατά του διεθνικού οργανωμένου εγκλήματος και τα πρωτόκολλά της· να εφαρμόσει αποτελεσματικά, συμπεριληπτικά και βιώσιμα μέτρα για την πρόληψη και την καταπολέμηση της διαφθοράς στο πλαίσιο της Ατζέντας 2030· να αναλάβει και να στηρίξει πρωτοβουλίες για την καταπολέμηση της φοροδιαφυγής, της νομιμοποίησης εσόδων από παράνομες δραστηριότητες και της διαφθοράς·

                              λε)

                              να εξετάσει το ενδεχόμενο λήψης πρόσθετων μέτρων ελάφρυνσης του χρέους για τις υπερχρεωμένες αναπτυσσόμενες χώρες, ώστε να αποφευχθούν οι αθετήσεις υποχρεώσεων και να δημιουργηθεί χώρος για επενδύσεις στους ΣΒΑ, και, στο πλαίσιο αυτό, να υποστηρίξει την έκκληση του Γενικού Γραμματέα του ΟΗΕ για θέσπιση μηχανισμού αναδιάρθρωσης του δημόσιου χρέους στο πλαίσιο της πιο μακροπρόθεσμης αντιμετώπισης της κρίσης COVID-19 και των οικονομικών της επιπτώσεων·

                              λστ)

                              να αντιμετωπίσει τη μετανάστευση και τον αναγκαστικό εκτοπισμό, συμπεριλαμβανομένων των γενεσιουργών αιτίων τους, και να συνεργαστεί για την εφαρμογή τόσο του Παγκόσμιου Συμφώνου για τη Μετανάστευση όσο και του Παγκόσμιου Συμφώνου για τους Πρόσφυγες· υπενθυμίζει ότι τα ανθρώπινα δικαιώματα θα πρέπει να παραμείνουν στο επίκεντρο του Παγκόσμιου Συμφώνου με ιδιαίτερη προσοχή στους μετανάστες που βρίσκονται σε ευάλωτη κατάσταση, όπως τα παιδιά, οι ανήλικοι και οι γυναίκες· να συνεχίσει την οικοδόμηση της κοινής δέσμευσης για τη διατήρηση του ανθρωπιστικού χώρου και τη βελτίωση του συστήματος ανθρωπιστικής ανταπόκρισης και να τονίσει τη σημασία του σεβασμού του δικαιώματος ασύλου παγκοσμίως· να στηρίξει και να ενισχύσει το έργο των αρμόδιων οργάνων του ΟΗΕ, όπως η Ύπατη Αρμοστεία των Ηνωμένων Εθνών για τους Πρόσφυγες και η Υπηρεσία Αρωγής και Έργων των Ηνωμένων Εθνών (UNRWA)· να επαναβεβαιώσει τον καίριο ρόλο της UNRWA στην παροχή ανθρωπιστικής και αναπτυξιακής βοήθειας στους Παλαιστίνιους πρόσφυγες· να απευθύνει έκκληση στα κράτη μέλη του ΟΗΕ για διατήρηση και αύξηση των συνεισφορών στην UNRWA, και να υποστηρίξει την πρόταση του Γενικού Επιτρόπου της UNRWA για τη σύγκληση διάσκεψης που θα οδηγήσει σε πιο προβλέψιμο, βιώσιμο και υπεύθυνο σύστημα ροής και δαπανών χρηματοδότησης για την UNRWA για το μέλλον και την ανάληψη δέσμευσης για τον σκοπό αυτό από μεγαλύτερο αριθμό κρατών μελών του ΟΗΕ και διεθνών χορηγών·

                              λζ)

                              να εξακολουθήσει να υποστηρίζει τη θρησκευτική ελευθερία και την ελευθερία των πεποιθήσεων· να ζητήσει να καταβληθούν περισσότερες προσπάθειες για την προστασία των ατόμων που ανήκουν σε θρησκευτικές και άλλες μειονότητες· να ζητήσει μεγαλύτερη προστασία των θρησκευτικών μειονοτήτων από τις διώξεις και τη βία· να ζητήσει να καταργηθούν οι νόμοι που ποινικοποιούν τη βλασφημία ή την αποστασία, οι οποίοι χρησιμεύουν ως πρόσχημα για τη δίωξη των θρησκευτικών μειονοτήτων και των μη πιστών· να υποστηρίξει το έργο του Ειδικού Εισηγητή για τη θρησκευτική ελευθερία και την ελευθερία των πεποιθήσεων·

                              λη)

                              να ενισχύσει περαιτέρω την ολοκληρωμένη στήριξη για την ισότητα των φύλων και τη χειραφέτηση των γυναικών, σύμφωνα με τη Διακήρυξη του Πεκίνου και την Πλατφόρμα Δράσης της· να καλέσει όλα τα κράτη μέλη του ΟΗΕ να συνεχίσουν να στηρίζουν και να εφαρμόζουν τις αποφάσεις του Συμβουλίου Ασφαλείας του ΟΗΕ σχετικά με το θεματολόγιο για τις γυναίκες, την ειρήνη και την ασφάλεια, οι οποίες καταγράφουν τον δυσανάλογο αντίκτυπο των συγκρούσεων στις γυναίκες και τα κορίτσια και καθοδηγούν τις εργασίες και τις δράσεις για την προώθηση της ισότητας των φύλων και την ενίσχυση της συμμετοχής, της προστασίας και των δικαιωμάτων των γυναικών καθ’ όλη τη διάρκεια του κύκλου των συγκρούσεων, από την πρόληψη των συγκρούσεων έως την ανασυγκρότηση μετά από συγκρούσεις· εν προκειμένω, να δώσει ιδιαίτερη προσοχή στην εξάλειψη της βίας και των διακρίσεων κατά των γυναικών και των κοριτσιών, συμπεριλαμβανομένων της σεξουαλικής και έμφυλης βίας, των επιβλαβών πρακτικών και της ενδοοικογενειακής και οικογενειακής βίας, καθώς και στην υποστήριξη της ουσιαστικής και ισότιμης ενεργού συμμετοχής των γυναικών σε όλους τους τομείς της δημόσιας ζωής και της λήψης αποφάσεων, καθώς και στην προώθηση των δικαιωμάτων των γυναικών· να στηρίξει και να ενισχύσει τις διεθνείς προσπάθειες που καταβάλλονται μέσω του ΟΗΕ για να εξασφαλιστούν η διενέργεια αναλύσεων με βάση το φύλο και η συνεκτίμηση της διάστασης του φύλου και των ανθρωπίνων δικαιωμάτων σε όλες τις δραστηριότητες του ΟΗΕ· το Κοινοβούλιο υπενθυμίζει ότι η σεξουαλική βία, όπως ο βιασμός, χρησιμοποιείται ως πολεμική τακτική και συνιστά έγκλημα πολέμου, και ζητεί αυξημένη προστασία των γυναικών και των κοριτσιών σε καταστάσεις συγκρούσεων, ιδίως όσον αφορά τη σεξουαλική βία· είναι της άποψης ότι η ΕΕ θα πρέπει να προωθήσει την ευρύτερη στήριξη, μεταξύ άλλων μέσω επαρκούς χρηματοδότησης, του έργου της μονάδας του ΟΗΕ για τις Γυναίκες, η οποία διαδραματίζει σημαντικό ρόλο στο σύστημα των Ηνωμένων Εθνών για την προώθηση των δικαιωμάτων των γυναικών και φέρνει σε επαφή όλους τους σχετικούς ενδιαφερόμενους φορείς προκειμένου να επιτευχθεί αλλαγή πολιτικής και να συντονιστούν οι δράσεις πολιτικής·

                              λθ)

                              να αναλάβει φιλόδοξο και εποικοδομητικό ρόλο στο πλαίσιο του μηχανισμού για την επανεξέταση της εφαρμογής της Σύμβασης των Ηνωμένων Εθνών κατά του διεθνικού οργανωμένου εγκλήματος και του πρωτοκόλλου της για την πρόληψη, καταστολή και δίωξη της εμπορίας προσώπων, προκειμένου να ενισχυθούν περαιτέρω οι διεθνείς προσπάθειες καταπολέμησης της εμπορίας ανθρώπων, συμπεριλαμβανομένων των προοπτικών των γυναικών, των παιδιών και των μεταναστών, που διατρέχουν αυξημένο κίνδυνο εκμετάλλευσης·

                              μ)

                              να διαβουλεύεται στενά με το Κοινοβούλιο σχετικά με τη διαδικασία εφαρμογής των συμπερασμάτων του Συμβουλίου και να εξασφαλίζει τη συμμετοχή του Κοινοβουλίου σε όλους τους τομείς πολιτικής στους οποίους η κοινοβουλευτική διπλωματία μπορεί να δημιουργήσει πολύτιμες συνέργειες και να ενισχύσει την ικανότητα προβολής, τον θετικό αντίκτυπο και τη συνολική ηγεσία της ΕΕ·

                              μα)

                              να ζητήσει την άμεση ανάληψη δράσεων για την αντιμετώπιση της αυξανόμενης κρίσης στον τομέα των ανθρωπίνων δικαιωμάτων στο Σινγιάνγκ, για να διερευνηθούν έστω οι αναφορές για εθνοτικές και θρησκευτικές διώξεις σε ολόκληρη την περιοχή· εν προκειμένω, το Κοινοβούλιο ζητεί τη θέσπιση ανεξάρτητου μηχανισμού παρακολούθησης του ΟΗΕ για τα ανθρώπινα δικαιώματα στην Κίνα, ο οποίος θα μπορούσε να περιλαμβάνει έναν Ειδικό Εισηγητή του ΟΗΕ, μια Ομάδα Εμπειρογνωμόνων του ΣΑΔ ή έναν Ειδικό Απεσταλμένο· υποστηρίζει τις εκκλήσεις προς το UNHRC να πραγματοποιήσει ειδική σύνοδο για την κρίση·

                  2.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στον Αντιπρόεδρο της Επιτροπής / Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας, στην Επιτροπή, και, προς ενημέρωση, στη Γενική Συνέλευση των Ηνωμένων Εθνών και στον Γενικό Γραμματέα των Ηνωμένων Εθνών.

         (1)  ΕΕ C 118 της 8.4.2020, σ. 165.

         (2)  Κείμενα που εγκρίθηκαν, P9_TA(2020)0008.

         (3)  ΕΕ C 433 της 23.12.2019, σ. 86.

         (4)  ΕΕ C 86 της 6.3.2018, σ. 33.

         (5)  https://www.consilium.europa.eu/uedocs/cms_Data/docs/pressdata/EN/foraff/ 137584.pdf

         (6)  https://data.consilium.europa.eu/doc/document/ST-8416-2013-INIT/el/pdf

         (7)  http://yogyakartaprinciples.org/wp-content/uploads/2016/08/principles_en.pdf· http://yogyakartaprinciples.org/wp-content/uploads/2017/11/A5_yogyakartaWEB-2.pdf


title: Σύσταση (ΕΕ) 2022/290 του Συμβουλίου της 22ας Φεβρουαρίου 2022 για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού

text:
                  24.2.2022

                  EL

                  Επίσημη Εφημερίδα της Ευρωπαϊκής Ένωσης

                  L 43/79

         ΣΥΣΤΑΣΗ (ΕΕ) 2022/290 ΤΟΥ ΣΥΜΒΟΥΛΙΟΥ
         της 22ας Φεβρουαρίου 2022
         για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχεία β) και ε), και το άρθρο 292 πρώτη και δεύτερη περίοδος,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:

                     (1)

                     Στις 30 Ιουνίου 2020 το Συμβούλιο εξέδωσε τη σύσταση (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (1).

                     (2)

                     Στις 2 Φεβρουαρίου 2021 το Συμβούλιο τροποποίησε τη σύσταση (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (2), προκειμένου να επικαιροποιηθούν τα κριτήρια που χρησιμοποιούνται για την αξιολόγηση του κατά πόσον τα μη αναγκαία ταξίδια από τρίτες χώρες είναι ασφαλή και θα πρέπει να επιτρέπονται.

                     (3)

                     Με την ίδια τροποποίηση θεσπίστηκαν μηχανισμοί για τον περιορισμό της εξάπλωσης των παραλλαγών του ιού SARS-COV-2 που προκαλούν ανησυχία στην ΕΕ (3).

                     (4)

                     Στις 20 Μαΐου 2021 το Συμβούλιο τροποποίησε τη σύσταση (ΕΕ) 2020/912 (4) προκειμένου να ληφθούν υπόψη η ανάπτυξη και η θετική επίδραση των εκστρατειών εμβολιασμού στον περιορισμό της εξάπλωσης του ιού, καθώς και για να περιοριστούν περαιτέρω η εισαγωγή και η διασπορά στην ΕΕ των νεοεμφανιζόμενων παραλλαγών που προκαλούν ενδιαφέρον και ανησυχία.

                     (5)

                     Στις 14 Ιουνίου 2021 το Ευρωπαϊκό Κοινοβούλιο και το Συμβούλιο εξέδωσαν τους κανονισμούς (ΕΕ) 2021/953 (5) και (ΕΕ) 2021/954 (6) για το Ψηφιακό Πιστοποιητικό COVID της ΕΕ. Το Ψηφιακό Πιστοποιητικό COVID της ΕΕ αποδείχθηκε σημαντικό εργαλείο για την αποκατάσταση των ταξιδιών εντός της ΕΕ.

                     (6)

                     Από την έκδοση του κανονισμού (ΕΕ) 2021/953, η Επιτροπή έχει εκδώσει διάφορες εκτελεστικές πράξεις που ορίζουν ότι τα πιστοποιητικά COVID-19 που εκδίδονται από μια ορισμένη τρίτη χώρα πρέπει να θεωρούνται ισοδύναμα με τα πιστοποιητικά που εκδίδονται από τα κράτη μέλη σύμφωνα με τον εν λόγω κανονισμό. Ως εκ τούτου, η γνησιότητα των πιστοποιητικών εμβολιασμού, ανάρρωσης και διαγνωστικού ελέγχου που καλύπτονται από αυτές τις εκτελεστικές πράξεις μπορεί να εξακριβώνεται με ασφάλεια και αξιοπιστία. Συνεπώς, το Ψηφιακό Πιστοποιητικό COVID της ΕΕ, και ιδίως οι εκτελεστικές αποφάσεις που εκδόθηκαν σε αυτήν τη βάση, διευκόλυναν επίσης την ασφαλή επανέναρξη των ταξιδιών από τρίτες χώρες προς την ΕΕ (7).

                     (7)

                     Η ισχύουσα προσέγγιση που καθορίζεται στη σύσταση (ΕΕ) 2020/912 θα πρέπει να επικαιροποιηθεί προκειμένου να ληφθεί υπόψη η θέσπιση του Ψηφιακού Πιστοποιητικού COVID της ΕΕ, καθώς και η εξέλιξη της πανδημίας, συμπεριλαμβανομένων της εμφάνισης της παραλλαγής Όμικρον που προκαλεί ανησυχία, του αυξανόμενου ποσοστού εμβολιασμού και της σταδιακής άρσης των ταξιδιωτικών περιορισμών παγκοσμίως.

                     (8)

                     Στις 22 Οκτωβρίου 2021, λαμβάνοντας υπόψη την εξέλιξη της επιδημιολογικής κατάστασης, το Ευρωπαϊκό Συμβούλιο στα συμπεράσματά του ζήτησε, αφενός, να υπάρξει περαιτέρω συντονισμός για τη διευκόλυνση της ελεύθερης κυκλοφορίας εντός της ΕΕ και των ταξιδιών προς την ΕΕ και, αφετέρου, να αναθεωρηθούν οι δύο συστάσεις, συμπεριλαμβανομένης της σύστασης (ΕΕ) 2020/912 του Συμβουλίου.

                     (9)

                     Η τυποποιημένη περίοδος αποδοχής για τα πιστοποιητικά εμβολιασμού που εκδίδονται από τρίτες χώρες μετά την ολοκλήρωση του αρχικού εμβολιαστικού σχήματος θα πρέπει να οριστεί σε 270 ημέρες. Προκειμένου να διασφαλιστεί συντονισμένη προσέγγιση, τα κράτη μέλη δεν θα πρέπει να αποδέχονται τα πιστοποιητικά εμβολιασμού που εκδίδονται μετά την ολοκλήρωση του αρχικού εμβολιαστικού σχήματος, εάν έχουν παρέλθει πάνω από 270 ημέρες από τη χορήγηση της αναφερόμενης σε αυτά δόσης. Στην περίπτωση αυτή, τα κράτη μέλη θα πρέπει να αποδέχονται πιστοποιητικά εμβολιασμού που αναφέρουν ότι έχει ληφθεί πρόσθετη δόση μετά την ολοκλήρωση του αρχικού εμβολιαστικού σχήματος.

                     (10)

                     Για να διευκολυνθούν περαιτέρω τα ασφαλή ταξίδια προς την ΕΕ, το κατώτατο όριο για το 14ήμερο σωρευτικό ποσοστό ανακοίνωσης κρουσμάτων COVID-19 θα πρέπει να αυξηθεί από 75 σε 100 ανά 100 000 κατοίκους. Παράλληλα, και για να ληφθούν υπόψη οι ενισχυμένες ικανότητες για τη διενέργεια διαγνωστικών εξετάσεων σχεδόν δύο έτη μετά την πρώτη εμφάνιση του ιού, το απαιτούμενο ελάχιστο εβδομαδιαίο ποσοστό διαγνωστικών εξετάσεων θα πρέπει επίσης να αυξηθεί από 300 σε 600 διαγνωστικές εξετάσεις ανά 100 000 κατοίκους. Το στοιχείο αυτό αναμένεται αυξήσει περαιτέρω την αξιοπιστία των δεδομένων που χρησιμοποιούνται για να καθοριστεί σε ποιον βαθμό θα πρέπει να είναι δυνατή η πραγματοποίηση μη αναγκαίων ταξιδιών από μια δεδομένη τρίτη χώρα.

                     (11)

                     Για να καταστεί δυνατή με αποτελεσματικότερο τρόπο η πραγματοποίηση μη αναγκαίων ταξιδιών προς την Ένωση και να αυξηθεί η προβλεψιμότητα για τους ταξιδιώτες τρίτων χωρών, τα κράτη μέλη δεν θα πρέπει να αποδέχονται μόνο τα εμβόλια κατά της νόσου COVID-19 στα οποία έχει χορηγηθεί άδεια κυκλοφορίας σύμφωνα με τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (8), αλλά και εκείνα για τα οποία έχει ολοκληρωθεί η διαδικασία καταχώρισης στον κατάλογο έκτακτης χρήσης του Παγκόσμιου Οργανισμού Υγείας (ΠΟΥ).

                     (12)

                     Επιπλέον, ως εναλλακτική λύση στον εμβολιασμό, τα κράτη μέλη θα πρέπει να επιτρέπουν τα μη αναγκαία ταξίδια σε άτομα που έχουν αναρρώσει από τη νόσο COVID-19 εντός 180 ημερών πριν από το ταξίδι προς την ΕΕ και τα οποία διαθέτουν Ψηφιακό Πιστοποιητικό COVID της ΕΕ ή πιστοποιητικό που έχει αναγνωριστεί ως ισοδύναμο με αυτό.

                     (13)

                     Παράλληλα, για να μειωθεί περαιτέρω ο κίνδυνος μετάδοσης του ιού SARS-CoV-2, τα κράτη μέλη θα μπορούσαν επίσης να απαιτούν έγκυρο αποδεικτικό αρνητικού αποτελέσματος από διαγνωστική εξέταση με βάση δοκιμή αλυσιδωτής αντίδρασης πολυμεράσης πραγματικού χρόνου (RT-PCR) πριν από την αναχώρηση, όταν ο ταξιδιώτης είτε i) έχει εμβολιαστεί με εμβόλιο κατά της νόσου COVID-19 το οποίο έχει ολοκληρώσει τη διαδικασία καταχώρισης στον κατάλογο έκτακτης χρήσης του ΠΟΥ αλλά δεν περιλαμβάνεται στον κατάλογο των εμβολίων που έχουν εγκριθεί στην ΕΕ σύμφωνα με τον κανονισμό (ΕΚ) αριθ. 726/2004 είτε ii) έχει αναρρώσει από τη νόσο COVID-19 εντός 180 ημερών πριν από το ταξίδι προς την ΕΕ.

                     (13α)

                     Λόγω του ότι ενδέχεται να μην είναι δυνατή η επαλήθευση της γνησιότητας, της ακεραιότητας και της εγκυρότητας των πιστοποιητικών εμβολιασμού που εκδίδονται από τρίτες χώρες οι οποίες δεν χρησιμοποιούν το πλαίσιο εμπιστοσύνης για το Ψηφιακό Πιστοποιητικό COVID της ΕΕ ή πιστοποιητικό εμβολιασμού που έχει αναγνωριστεί ως ισοδύναμο με αυτό, τα κράτη μέλη θα μπορούσαν επίσης να απαιτούν έγκυρο αποδεικτικό αρνητικού αποτελέσματος από διαγνωστική εξέταση RT-PCR πριν από την αναχώρηση όταν ο ταξιδιώτης έχει εμβολιαστεί πλήρως με εμβόλιο κατά της νόσου COVID-19 στο οποίο έχει χορηγηθεί άδεια κυκλοφορίας σύμφωνα με τον κανονισμό (ΕΚ) αριθ. 726/2004, αλλά δεν διαθέτει Ψηφιακό Πιστοποιητικό COVID της ΕΕ ή πιστοποιητικό που έχει αναγνωριστεί ως ισοδύναμο με αυτό.

                     (14)

                     Τα παιδιά ηλικίας άνω των 6 ετών και κάτω των 18 ετών θα πρέπει να μπορούν να ταξιδεύουν υπό την προϋπόθεση ότι έχουν υποβληθεί σε διαγνωστική εξέταση RT-PCR με αρνητικό αποτέλεσμα πριν από την αναχώρηση. Στις περιπτώσεις αυτές, τα κράτη μέλη δικαιούνται να απαιτήσουν πρόσθετο διαγνωστικό έλεγχο μετά την άφιξη, την υποβολή σε καραντίνα ή σε αυτοαπομόνωση. Στην περίπτωση που παιδιά ηλικίας άνω των 6 ετών και κάτω των 18 ετών διαθέτουν έγκυρο αποδεικτικό εμβολιασμού κατά της νόσου COVID-19 που έχει εκδοθεί με βάση εμβόλιο κατά της COVID-19 που έχει εγκριθεί στην ΕΕ σύμφωνα με τον κανονισμό (ΕΚ) αριθ. 726/2004, δεν θα πρέπει να απαιτείται διαγνωστική εξέταση. Τα παιδιά ηλικίας κάτω των 6 ετών που ταξιδεύουν με ενήλικα δεν θα πρέπει να υπόκεινται σε πρόσθετες απαιτήσεις.

                     (14α)

                     Τα κράτη μέλη θα μπορούσαν να επιτρέπουν τα μη αναγκαία ταξίδια σε άτομα για τα οποία ο αποδεκτός εμβολιασμός κατά της νόσου COVID-19 αντενδείκνυται για ιατρικούς λόγους, με την προϋπόθεση ότι τα εν λόγω πρόσωπα έχουν υποβάλει τα απαραίτητα έγγραφα και έχουν υποβληθεί, πριν από την αναχώρηση, σε διαγνωστική εξέταση RT-PCR με αρνητικό αποτέλεσμα.

                     (15)

                     Λαμβανομένου υπόψη του αυξανόμενου ποσοστού εμβολιασμού παγκοσμίως, είναι σκόπιμο να αρχίσει να εξετάζεται το ενδεχόμενο σταδιακής μετάβασης από την τρέχουσα υβριδική προσέγγιση βάσει χώρας/ατόμου σε μια αμιγώς ανθρωποκεντρική προσέγγιση και άρσης των ταξιδιωτικών περιορισμών αποκλειστικά με βάση την κατάσταση εμβολιασμού ή τα καθήκοντα που ασκούν/τις ανάγκες που εκπληρώνουν οι ταξιδιώτες. Ωστόσο, επί του παρόντος εξακολουθούν να υπάρχουν τρίτες χώρες είτε με περιορισμένη πρόσβαση σε εμβόλια είτε με χαμηλό ποσοστό εμβολιασμού. Συνακόλουθα, προκειμένου να δοθεί χρόνος στις τρίτες χώρες να αυξήσουν τα ποσοστά εμβολιασμού τους, συμπεριλαμβανομένης της χορήγησης αναμνηστικών δόσεων για να εξασφαλιστεί η εγκυρότητα των πιστοποιητικών εμβολιασμού και, κατόπιν προηγούμενης γενικής αξιολόγησης της κατάστασης εμβολιασμού στις τρίτες χώρες με βάση τα δεδομένα που παρέχονται, μεταξύ άλλων, από τις αντιπροσωπείες της ΕΕ, έως τις 30 Απριλίου 2022, η σύσταση θα πρέπει να επανεξεταστεί από την Επιτροπή με σκοπό την κατάργηση του παραρτήματος I λαμβανομένου υπόψη του αυξανόμενου ποσοστού εμβολιασμού παγκοσμίως. Η Επιτροπή θα πρέπει να υποβάλει έκθεση στο Συμβούλιο και θα μπορούσε να υποβάλει σε αυτό, ανάλογα με την περίπτωση, πρόταση για την κατάργηση του παραρτήματος I.

                     (16)

                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στην έκδοση της παρούσας σύστασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα σύσταση αναπτύσσει περαιτέρω το κεκτημένο του Σένγκεν, η Δανία θα πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει επί της παρούσας σύστασης, αν θα την εφαρμόσει.

                     (17)

                     Η παρούσα σύσταση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (9). Ως εκ τούτου, η Ιρλανδία δεν συμμετέχει στην έκδοσή της και δεν δεσμεύεται από αυτήν ούτε υπόκειται στην εφαρμογή της.

                     (18)

                     Όσον αφορά την Ισλανδία και τη Νορβηγία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας η οποία συνήφθη από το Συμβούλιο της Ευρωπαϊκής Ένωσης, αφενός, και από τη Δημοκρατία της Ισλανδίας και το Βασίλειο της Νορβηγίας, αφετέρου, σχετικά με τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν (10), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου (11).

                     (19)

                     Όσον αφορά την Ελβετία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας με την υλοποίηση, την εφαρμογή και την ανάπτυξη του κεκτημένου του Σένγκεν (12), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ, σε συνδυασμό με το άρθρο 3 της απόφασης 2008/146/ΕΚ (13).

                     (20)

                     Όσον αφορά το Λιχτενστάιν, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (14), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ, σε συνδυασμό με το άρθρο 3 της απόφασης 2011/350/ΕΕ (15).

                     (21)

                     Το νομικό καθεστώς της παρούσας σύστασης, όπως υπενθυμίζεται στις αιτιολογικές σκέψεις 15 έως 19, δεν θίγει την ανάγκη όλα τα κράτη μέλη να αποφασίσουν, προς όφελος της ορθής λειτουργίας του χώρου Σένγκεν, την άρση του περιορισμού των μη αναγκαίων ταξιδιών προς την Ένωση με συντονισμένο τρόπο,

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
         Η σύσταση (ΕΕ) 2020/912 τροποποιείται ως εξής:

                     1)

                     από την 1η Μαρτίου 2022, στο σημείο 2 δεύτερο εδάφιο, ο αριθμός «75» αντικαθίσταται από τον αριθμό «100» και ο αριθμός «300» αντικαθίσταται από τον αριθμό «600»·

                     2)

                     από την 1η Μαρτίου 2022, στο σημείο 6α, το πρώτο, δεύτερο και τρίτο εδάφιο αντικαθίστανται από το ακόλουθο κείμενο:
                     «Με την επιφύλαξη του σημείου 6 στοιχεία α) και β), όταν τα κράτη μέλη αποδέχονται αποδεικτικά εμβολιασμού προκειμένου να άρουν ταξιδιωτικούς περιορισμούς για τον περιορισμό της εξάπλωσης της νόσου COVID-19, τα κράτη μέλη θα πρέπει καταρχήν να άρουν τον προσωρινό περιορισμό των μη αναγκαίων ταξιδιών προς την ΕΕ όσον αφορά τους ταξιδιώτες οι οποίοι έχουν λάβει την τελευταία συνιστώμενη δόση ενός από τα εμβόλια κατά της νόσου COVID-19 που έχουν εγκριθεί στην ΕΕ σύμφωνα με τον κανονισμό (ΕΚ) αριθ. 726/2004 (*1), το αργότερο 14 ημέρες πριν εισέλθουν στον χώρο ΕΕ+, υπό την προϋπόθεση ότι έχει παρέλθει διάστημα μικρότερο των 270 ημερών από τη χορήγηση της δόσης που αναφέρεται στο πιστοποιητικό εμβολιασμού για την ολοκλήρωση του αρχικού εμβολιαστικού σχήματος ή έχει χορηγηθεί πρόσθετη δόση μετά την ολοκλήρωση του αρχικού εμβολιαστικού σχήματος.
                     Τα κράτη μέλη θα πρέπει επίσης να άρουν τον προσωρινό περιορισμό των μη αναγκαίων ταξιδιών προς την ΕΕ όσον αφορά τους ταξιδιώτες που έχουν λάβει την τελευταία συνιστώμενη δόση ενός από τα εμβόλια κατά της νόσου COVID-19 το οποίο έχει ολοκληρώσει τη διαδικασία καταχώρισης στον κατάλογο έκτακτης χρήσης του ΠΟΥ, το αργότερο 14 ημέρες πριν εισέλθουν στον χώρο ΕΕ+, υπό την προϋπόθεση ότι έχει παρέλθει διάστημα μικρότερο των 270 ημερών από τη χορήγηση της δόσης που αναφέρεται στο πιστοποιητικό εμβολιασμού για την ολοκλήρωση του αρχικού εμβολιαστικού σχήματος ή έχει χορηγηθεί πρόσθετη δόση μετά την ολοκλήρωση του αρχικού εμβολιαστικού σχήματος.
                     Τα κράτη μέλη θα πρέπει επίσης να άρουν τον προσωρινό περιορισμό των μη αναγκαίων ταξιδιών προς την ΕΕ όσον αφορά τους ταξιδιώτες που έχουν αναρρώσει από τη νόσο COVID-19 εντός 180 ημερών πριν από το ταξίδι προς την ΕΕ.
                     Για τον σκοπό αυτόν, οι ταξιδιώτες που επιθυμούν να πραγματοποιήσουν μη αναγκαίο ταξίδι προς κράτος μέλος θα πρέπει να διαθέτουν:

                                 α)

                                 έγκυρο αποδεικτικό εμβολιασμού κατά της νόσου COVID-19 το οποίο εκδόθηκε βάσει εμβολίου κατά της νόσου COVID-19 που έχει εγκριθεί στην ΕΕ σύμφωνα με τον κανονισμό (ΕΚ) αριθ. 726/2004, ή

                                 β)

                                 έγκυρο αποδεικτικό εμβολιασμού κατά της νόσου COVID-19 το οποίο εκδόθηκε βάσει εμβολίων κατά της νόσου COVID-19 τα οποία έχουν ολοκληρώσει τη διαδικασία καταχώρισης στον κατάλογο έκτακτης χρήσης του ΠΟΥ, αλλά δεν περιλαμβάνονται στον κατάλογο των εμβολίων που έχουν εγκριθεί στην ΕΕ σύμφωνα με τον κανονισμό (ΕΚ) αριθ. 726/2004, ή

                                 γ)

                                 έγκυρο αποδεικτικό ανάρρωσης.

                           Για τους ταξιδιώτες που εμπίπτουν στα στοιχεία β) και γ) ανωτέρω, το κράτος μέλος θα μπορούσε επίσης να απαιτεί έγκυρο αποδεικτικό αρνητικού αποτελέσματος από διαγνωστική εξέταση με βάση δοκιμή αλυσιδωτής αντίδρασης πολυμεράσης πραγματικού χρόνου (RT-PCR), η οποία να έχει πραγματοποιηθεί το νωρίτερο 72 ώρες πριν από την αναχώρηση. Για τους ταξιδιώτες που εμπίπτουν στο στοιχείο β), τα κράτη μέλη θα μπορούσαν να εφαρμόζουν πρόσθετα υγειονομικά μέτρα, όπως απομόνωση, υποβολή σε καραντίνα ή χορήγηση εμβολίου που έχει εγκριθεί στην ΕΕ σύμφωνα με τον κανονισμό (ΕΚ) αριθ. 726/2004.
                     Εκτός από τα Ψηφιακά Πιστοποιητικά COVID της ΕΕ, τα κράτη μέλη θα πρέπει να αποδέχονται τα αποδεικτικά εμβολιασμού κατά της νόσου COVID-19 ή ανάρρωσης από τη νόσο COVID-19 εάν αντιστοιχούν σε πιστοποιητικά που έχουν αναγνωριστεί ως ισοδύναμα με εκείνα που εκδίδονται σύμφωνα με τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου (*2) σε εκτελεστική πράξη που εξέδωσε η Επιτροπή δυνάμει του άρθρου 8 του εν λόγω κανονισμού.
                     Όταν δεν έχει εκδοθεί τέτοια πράξη σχετικά με τα πιστοποιητικά που εκδίδει τρίτη χώρα, τα κράτη μέλη θα μπορούσαν να αποδέχονται, σύμφωνα με το εθνικό δίκαιο, αποδεικτικό διαγνωστικής εξέτασης και εμβολιασμού που εκδίδει η τρίτη χώρα, λαμβάνοντας υπόψη την ανάγκη να είναι δυνατή η επαλήθευση της γνησιότητας, της εγκυρότητας και της ακεραιότητας του πιστοποιητικού και η εξακρίβωση του κατά πόσον αυτό περιέχει όλα τα σχετικά δεδομένα που προβλέπονται στον κανονισμό (ΕΕ) 2021/953.
                     Στην περίπτωση αυτή, θα μπορούσαν να απαιτούν έγκυρο αποδεικτικό αρνητικού αποτελέσματος από διαγνωστική εξέταση RT-PCR πριν από την αναχώρηση για ταξιδιώτες που έχουν εμβολιαστεί πλήρως με εμβόλιο κατά της νόσου COVID-19 στο οποίο έχει χορηγηθεί άδεια κυκλοφορίας σύμφωνα με τον κανονισμό (ΕΚ) αριθ. 726/2004, αλλά δεν διαθέτουν Ψηφιακό Πιστοποιητικού COVID της ΕΕ ή πιστοποιητικό που έχει αναγνωριστεί ως ισοδύναμο με αυτό.
                     Εφόσον δεν εμπίπτουν στις ανωτέρω διατάξεις, θα πρέπει να επιτρέπεται στα παιδιά ηλικίας άνω των 6 ετών και κάτω των 18 ετών να πραγματοποιούν μη αναγκαίο ταξίδι προς κράτος μέλος εάν διαθέτουν έγκυρο αποδεικτικό αρνητικού αποτελέσματος από διαγνωστική εξέταση με βάση δοκιμή αλυσιδωτής αντίδρασης πολυμεράσης πραγματικού χρόνου (RT-PCR), η οποία να έχει πραγματοποιηθεί το νωρίτερο 72 ώρες πριν από την αναχώρηση. Στις περιπτώσεις αυτές, τα κράτη μέλη δικαιούνται να απαιτήσουν πρόσθετο διαγνωστικό έλεγχο μετά την άφιξη, καθώς και την υποβολή σε καραντίνα ή σε αυτοαπομόνωση. Τα παιδιά ηλικίας κάτω των 6 ετών που ταξιδεύουν με ενήλικα δεν θα πρέπει να υπόκεινται σε πρόσθετες απαιτήσεις.

                        (*1)  Κανονισμός (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση ενωσιακών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και για κτηνιατρική χρήση και για τη σύσταση Ευρωπαϊκού Οργανισμού Φαρμάκων (ΕΕ L 136 της 30.4.2004, σ. 1)."

                        (*2)  Κανονισμός (ΕΕ) 2021/953 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 (ΕΕ L 211 της 15.6.2021, σ. 1).»"

                     3)

                     Παρεμβάλλεται το ακόλουθο νέο σημείο 12:

                                 «12.

                                 Έως τις 30 Απριλίου 2022, η σύσταση θα πρέπει να επανεξεταστεί από την Επιτροπή με σκοπό την κατάργηση του παραρτήματος I λαμβανομένου υπόψη του αυξανόμενου ποσοστού εμβολιασμού παγκοσμίως.
                                 Η Επιτροπή θα πρέπει να υποβάλει έκθεση στο Συμβούλιο και θα μπορούσε να υποβάλει σε αυτό, ανάλογα με την περίπτωση, πρόταση για την κατάργηση του παραρτήματος I.»

            Βρυξέλλες, 22 Φεβρουαρίου 2022.

                  Για το Συμβούλιο

                  Ο Πρόεδρος

               C. BEAUNE

            (1)  Σύσταση (ΕΕ) 2020/912 του Συμβουλίου, της 30ής Ιουνίου 2020, σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (ΕΕ L 208 I της 1.7.2020, σ. 1).

            (2)  Σύσταση (ΕΕ) 2021/132 του Συμβουλίου, της 2ας Φεβρουαρίου 2021, για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (ΕΕ L 41 της 4.2.2021, σ. 1).

            (3)  Ο «χώρος ΕΕ+» περιλαμβάνει όλα τα κράτη μέλη του χώρου Σένγκεν (συμπεριλαμβανομένων της Βουλγαρίας, της Κροατίας, της Κύπρου και της Ρουμανίας), καθώς και τα τέσσερα συνδεδεμένα κράτη Σένγκεν. Περιλαμβάνει επίσης την Ιρλανδία εάν αποφασίσει να ευθυγραμμιστεί.

            (4)  Σύσταση (ΕΕ) 2021/816 του Συμβουλίου, της 20ής Μαΐου 2021, για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (ΕΕ L 182 της 21.5.2021, σ. 1).

            (5)  Κανονισμός (ΕΕ) 2021/953 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 (ΕΕ L 211 της 15.6.2021, σ. 1).

            (6)  Κανονισμός (ΕΕ) 2021/954 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) όσον αφορά υπηκόους τρίτων χωρών που παραμένουν ή διαμένουν νόμιμα στις επικράτειες κρατών μελών κατά τη διάρκεια της πανδημίας της COVID-19 (ΕΕ L 211 της 15.6.2021, σ. 24).

            (7)  Ο επικαιροποιημένος κατάλογος των αποφάσεων ισοδυναμίας διατίθεται στην ακόλουθη ιστοσελίδα:
         https://ec.europa.eu/info/publications/commission-implementing-decisions-eu-equivalence-covid-19-certificates-issued-non-eu-countries_el

            (8)  Κανονισμός (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση ενωσιακών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και για κτηνιατρική χρήση και για τη σύσταση Ευρωπαϊκού Οργανισμού Φαρμάκων (ΕΕ L 136 της 30.4.2004, σ. 1).

            (9)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

            (10)  ΕΕ L 176 της 10.7.1999, σ. 36.

            (11)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).

            (12)  ΕΕ L 53 της 27.2.2008, σ. 52.

            (13)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).

            (14)  ΕΕ L 160 της 18.6.2011, σ. 21.

            (15)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).